text:
Mabulos a Perdonaen so Balang Sakey
“Mantultuloy kayon manaanosan tan mabulos a manpeperdonaan.”—COL. 3:13.
1, 2. Akin a kaukolan mon usisaen no kasin mabulos kan mamerdona?
TUTULONGAN itayo na Biblia a naamtaan no antoy panmoria nen Jehova ed kasalanan tan no antoy nalilikna to no nankasalanan tayo. Dakel met so naaralan tayod Biblia nipaakar ed panamerdona. Diad akaunan artikulo, naamtaan tayo ray rason no akin a pinerdona nen Jehova si David tan Manases. Nagbabawian da ray kasalanan da, impatua da iratan ed si Jehova, tan determinadon agla uliten iratan. Kanian, inabobonan lamet ira nen Jehova.
2 Pantongtongan tayo natan so mabulos a pamerdona ed arum. Anto kasi naliknam no sakey ed saray inosentin biktima nen Manases et kanayon mo? Kasin naperdonam si Manases? Importante irayan tepet lapud manbibilay tayod mauges, maruksa, tan makasarilin mundo. Kanian, akin et kaukolan a magmaliw a manamerdona iray Kristiano? No asakitan odino aliwan marakep so impantratod sika, antoy ontulong ed sika a nakontrol so emosyon mo tan mabulos a mamerdona?
AKIN ET KAUKOLAN TAYOY MAMERDONA?
3-5. (a) Anton ilustrasyon so inusar nen Jesus pian ipamorian kaukolan tayoy mamerdona? (b) Antoy naaralan tayod ilustrasyon nen Jesus diad Mateo 18:21-35?
3 Kaukolan so mabulos a pamerdona ed saramay akasakit ed sikatayo—kaagian tayo man odino andi—pian napansiansia tayoy maabig a relasyon ed kapamilya, kakaaro, kaparan too, tan ed si Jehova. Ibabagad sikatayo na Kasulatan a say mabulos a pamerdonad arum, anggan panon la kabetbet so panggawa day kasalanan ed sikatayo et kakaukolanen ed sakey a Kristiano. Pian idanet a makatunongan iyan kakaukolanen, angusar si Jesus na ilustrasyon nipaakar ed sakey ya aripen ya akautang.
4 Akautang iyan aripen ed katawan to na baleg a kantidad a mipetekan ed 60,000,000 agew ya upa. Ingen, agla itan impabayaran na katawan to. Balet kayari na satan, anengneng na saman ya aripen so kapara ton aripen ya akautang ed sikato na kantidad a sueldoen ed loob na 100 agew. Akikasi imay akautang ed sikato, balet agto pinerdona tan impakulong to. Agto inisip ya sikato et akautang na mas baleg, ingen ta pinerdona na katawan to. Satan a ginawa to et amasanok ed katawan to. “Agta nepeg a kinasian mo met komon so kaparam ya aripen, a singa impangasik ed sika?” so imbaga na katawan to. “Diad saman et sinmanok so katawan to, tan [samay agmanamerdonan aripen et] inyawat to ed saray manangipriso, anggad pakabayar toy amin ya utang to.”—Mat. 18:21-34.
5 Antoy labay nen Jesus a naaralan tayod sayan ilustrasyon? Oniay inkuan to: “Ontan met so gawaen ed sikayo na Amak a walad tawen no agkayo manpeperdonaan a sanaagi manlapud kapusoan yo.” (Mat. 18:35) Malinew so punto nen Jesus. Saray kasalanan ya agawaan tayo legan na ag-inkaperpekto et paneknek ya agtayo sarag a tumboken iray kakaukolanen nen Jehova. Ingen, sikatoy mabulos ya mamerdona ed sikatayo tan lingwanan la iratan. Kanian, siopaman a malabay a magmaliw a kaaro nen Jehova et obligadon mamerdona ed kapara ton too. Saya so labay ya ibaga nen Jesus diad Sermon tod Palandey sanen inkuan to: “No perdonaen yo iray totoo ed saray impakalingo ra, perdonaen kayo met na Ama yo ed tawen, balet no agyo perdonaen iray totoo ed saray impakalingo ra, agmet perdonaen na Ama yo iray impakalingo yo.”—Mat. 6:14, 15.
6. Akin et aliwan mainomay so mamerdona?
6 Ompan ikuan tayon: ‘Mainomay itan ya ibaga, balet mairap a gawaen.’ Talagan mainomay so onsanok no aliway impantrato na arum ed sikatayo. Nayarin onsyodot tan liknaen tayon aloko tayo, tan labay tayoy ombawi. Diad tua, nayarin ibaga na arum ya agdan balot naperdona imay akasakit ed sikara. No ontan so naliliknam, antoy gawaen mo pian nagawam so labay nen Jehova a mabulos a mamerdona?
TALOSAN MOY NALILIKNAM
7, 8. Antoy ontulong ed sikan mabulos a mamerdona no asakitan kad ginawa na arum?
7 Talagan onsanok tayo no aliway impantratod sikatayo odino iisipen tayon aliway ginawad sikatayo. Oniay reaksion na sakey a kalangweran a laki sanen sikatoy sinmanok: “Aminsan . . . lapud pasnok ko, tinmaynan ak ed abung mi tan imbagak ya agak la ompawil. Ingen, legan kon ondadalan ed marakdakep a lugar, kalkalnan kinmalma so liknaan ko. Kayari pigaran oras, amawil ak ed abung mi tan nagbabawian koy insanok ko.” Singa ed sayan alimbawa, no pakalmaen mo ni liknaan mo, mas naisip moy sankaabigan a gawaen nipaakar ed situasyon, imbes ya manggawa na bengatlan pagbabawian mo.—Sal. 4:4; Uli. 14:29; Sant. 1:19, 20.
8 Balet, antoy gawaen mo no kayarim a pinakalmay sarilim et wadtan nin siansiay sanok mo? Talosan mo no akin ya ontan so naliliknam. Kasin lapud aliway impantrato dad sika odino agda ka nirespeto? Odino lapud liknaen mon gagagalaen na sakey a sakitan ka? Talaga kasin aliway ginawa to? No usisaen tan talosan mo no akin ya ontay reaksion mo, naamtaan moy sankaabigan tan Makasulatan ya ikiwas mo. (Basaen so Uliran 15:28; 17:27.) Ontulong iyad sikan mannonot na positibo tan mabulos a mamerdona. No ontan so gawaen mo, anggaman mairap, aabuloyan moy Salita na Dios a mangusisad ‘kanonotan tan getma na pusom.’ Ontan met ontulong itan ed sikan aligen si Jehova a mabulos a mamerdona.—Heb. 4:12.
KASIN MAINOMAY KAN NAOPENDI?
9, 10. (a) Antoy nayarin reaksion tayod saray iisipen ya ginagalan impamasakit ed sikatayo? (b) No mabulos tayon mamerdona tan aliwan mainomay a naopendi, antoy epekto na satan ed sikatayo?
9 Dakel iray nagagawad bilay tayo a nayarin panlapuan na negatibo iran reaksion. Singa bilang, legan mon mandra-drive et walay akadaplis lawarid luganan mo. Antoy gawaen mo? Wala ray drayber ya lapud sanok da et akikolkol irad arum ya drayber. Balet bilang Kristiano, seguradon agmo gawaen itan.
10 Agta mas maabig no mannonot ka nin maong antis kan man-react. Ompan anggan sika et walay kasalanan mod agawa. Odino nayarin biglan walay agawad samay luganan to. Idadanet na sayan situasyon ya nabawasan tayoy sanok, impakadismaya, tan arum nin negatibon emosyon diad pagmaliw a makatalos, tan mabulos a mamerdona. Oniay ibabaga na Eclesiastes 7:9: “Agka mangganat ed pusom a manpasnok; ta say sanok onteen ed akwalan na saray maatiw.” Agtayo komon mainomay a naopendi. Mabetbet a samay iisipen tayon ginagalan impamasakit ed sikatayo et resulta labat na ag-inkaperpekto odino ag-impantalosan. Kanian, talosan tayo no akin ya imbaga odino ginawa na sakey iman, tan diad aro et mabulos itayon mamerdona. Magmaliw tayon maliket no ontan so gawaen tayo.—Basaen so 1 Pedro 4:8.
‘OMPAWIL KOMON ED SIKAYO SO KAREENAN YO’
11. Antokaman so reaksion na saray pupulongan tayo, antoy nepeg tayon pansiansiaen bilang managpulong na Panarian?
11 Panon mon nakontrol so sarilim no aliway impantratod sika diad ministeryo? Sanen imbaki nen Jesus a manpulong so 70 babangatan to, binilin to ran kada abung a bisitaen da et ibaga ran: “Niwala komon so kareenan ed sayan abung.” Onia ni imbaga nen Jesus: “No wala ditan so kaaro na kareenan, manayam ed sikato so kareenan yo. Balet no anggapo, ompawil itan ed sikayo.” (Luc. 10:1, 5, 6) Maliket tayo no ondengel iray pupulongan tayo, lapud nayarin minabang irad mensahen ipupulong tayo. Balet no maminsan et makapasanok so reaksion da. Anto sirin so gawaen tayo? Kuan nen Jesus ya mansiansia komon ed sikayo so kareenan ya labay yon niwalad satan ya abung. Anggan antoy impantrato dad sikatayo, nepeg ya onalis tayod pupulongan tayon walay kareenan. No onsanok itayo met ed reaksion da, agtayo napansiansiay kareenan.
12. Unong ed imbaga nen Pablo diad Efeso 4:31, 32, antoy nepeg tayon gawaen?
12 Gawaen tayoy anggaay nayarian tayon pansiansiaey kareenan ed amin a situasyon, aliwa labat a diad ministeryo. Say pamerdona ed arum et agmankabaliksan ya abuloyan tayo la ray mauges a gagawaen da odino palemewen so resulta na kasalanan da. Imbes, say pamerdona et mankabaliksan a lingwanan tayo lay antokaman a sakit na linawa lapud agawa, tan pansiansiaen tayoy mismon kareenan tayo. No lanang a nononoten na sakey iray negatibon bengatla tan mauges ya impantratod sikato, naandi liket to. Agtayo aabuloyan so ontan a liknaan a mangontrol ed sikatayo. Tandaan ya agtayo maliket no manem-em tayoy sakit na linawa. Kanian, mamerdona tayo.—Basaen so Efeso 4:31, 32.
ONKIWAS ED PARAAN A MAMALIKET ED SI JEHOVA
13. (a) Panon a ‘nabuntonan na sakey a Kristiano na mandarlang iran ngalab so ulo’ na kabusol to? (b) Antoy resulta na mauyamon ebat ed sakey ya nanggaway aliwan marakep ed sikatayo?
13 Wala ray pankanawnawan sarag mon tulongan so sakey ya aliway impantrato tod sika ya amtaey katuaan. Oniay insulat nen apostol Pablo: “‘No narasan so kabusol mo, pakan mo; no napgaan, painum mo; ta diad panggawam ed saya et nabuntonan mo na mandarlang iran ngalab so ulo to.’ Agka padadaeg ed mauges, noagta mantultuloy mon daegen so mauges diad panamegley na maong.” (Roma 12:20, 21) Anggaman aliwan marakep so ipapanengneng ed sika na arum, say inkauyamom et nayarin mamalemek na puso ra tan sengegay panguman da. Diad pangipanengneng tayoy pakatalos, empatya, tan panangabagey anggan ed akaopendid sikatayo, nayarin natulongan tayon naamtaan toy katuaan. Antokaman so reaksion to, say mauyamon ebat tayo so mangiter na pankanawnawan nanengneng toy maabig ya ugali tayo.—1 Ped. 2:12; 3:16.
14. Anggan panon lay inkauges na impantrato ed sika, akin ya agmanepeg so panem-em na sakit na linawa?
14 Wala ray totoon agtayo nepeg a piulopan. Kaibad saraya iray datin membro na kongregasyon ya nankasalanan tan agnagbabawi kanian adispelosip. No asakitan itayo talagan mairap so mamerdona—anggan sikatoy magbabawi—lapud say sakit na linawa et mabayag ya onabig. No ontan so situasyon mo, kaukolan ya tuloytuloy mon kerewen ed si Jehova ya tulongan to kan perdonaen so nagbabawin nankasalanan. Lalo la ta agtayo amta no antoy walad puso na sakey a too. Ingen, amta itan nen Jehova ta uusisaen toy puso na too tan manaanos ed saray akapankasalanan. (Sal. 7:9; Uli. 17:3) Kanian oniay ibabaga na Kasulatan: “Agyo babalesen na mauges so siopaman a nanggaway mauges ed sikayo. Mangitarya kayoy maabig iran bengatla diad pakanengneng na amin a totoo. No posible, diad anggaan na nayarian yo, mikareenan kayo ed amin a totoo. Agkayo ombabales parad inkasikayo, inad-aro, noagta ikdan yo na pasen so sanok; ta walan nisulat: ‘Betang ko so panangibales; siak so ombales, kuan nen Jehova.’” (Roma 12:17-19) Sarag mo kasin ukomen so arum? Andi. (Mat. 7:1, 2) Balet makapanmatalek kan mangukom si Jehova a walay hustisya.
15. Antoy ontulong ed sikatayon napakepay sanok tayod toon aliway impantrato tod sikatayo?
15 No nairapan kan mamerdona ed sakey ya akaopendid sika anggano nagbabawi la, maabig no nonoten mon sikato et biktima met. Singa sika, say akaopendi et agmet perpekto. (Roma 3:23) Naaabagey nen Jehova iray ag-perpekton totoo. Kanian, kaukolan tayon ipikasi imay akaopendi ed sikatayo. No ontan so gawaen tayo, onkepay sanok tayod sikato. Tan nepeg tayon paliisay panem-em na sakit na linawa anggan diad saramay aliway impantrato dad sikatayo. Oniay imbaga nen Jesus: “Itultuloy yon aroen iray kabusol yo tan ipikasi iramay mamapasegsegang ed sikayo.”—Mat. 5:44.
16, 17. Antoy nepeg a reaksion tayo no apaneknekan na saray elder a nagbabawi la imay nankasalanan ed sikatayo odino ed kanayon tayo, tan akin?
16 Inmatalek nen Jehova ed saray elder so responsabilidad a mandesisyon no kasin say akagawa na seryoson kasalanan et talagan magbabawi. Ag-amta na sarayan brother iray amin a bengatlan amta na Dios nipaakar ed situasyon, balet gagawaen day anggaay nayarian dan ibase desisyon dad Salita na Dios, tan paigigiya irad masanton espiritu. Kanian, no antoy desisyon da kayari ran kinmerew na panangigiyad si Jehova, seguradon unong itan ed panlabayan To.—Mat. 18:18.
17 Diad onia ran situasyon napaneknekan so katooran tayo. Kasin perdonaen tan ipanengneng yoy panangaro ed saramay talagan magbabawi? (2 Cor. 2:5-8) Nayarin mairap iya lalo la no sikatayoy biktima odino kanayon tayo. Balet, no manmatalek tayod si Jehova tan ed paraan na panresolbe tod saray problema panamegley na kongregasyon, gawaen tayo no antoy duga. Nipanengneng tayon talagan mabulos tayon mamerdona.—Uli. 3:5, 6.
18. Anto ray gunggona na mabulos a pamerdona?
18 Unong ed saray mental-health expert dakel so gunggona na mabulos a pamerdona. Nawalaan tayoy mas maabig a bunigas ta anggapo lay eem-eman tayon sakit na linawa tan ermen. Ontulong met iyad sikatayon nawalaay mas maabig a relasyon ed arum. Balet no agtayo mabulos a mamerdona, nayarin mansakit tayo, naderal so relasyon tayod arum, na-stress tayo, tan nairapan tayon mideneng ed totoo. Ingen, say sankaimportantian a gunggona na mabulos a pamerdona et mas onapit so relasyon tayod Ama tayon si Jehova.—Basaen so Colosas 3:12-14.


c: text/html

text:
KAPITULO 33
Sarag Itayon Protektaan nen Jesus
SANEN binmaleg lay Jesus tan naamtaan to no panon a sikatoy aprotektaan sanen sikatoy ugaw ni, sikato kasi nampikasi ed si Jehova tan akisalamat?— Anto kasi imbaga nen Jesus ed si Maria tan Jose sanen naamtaan to ya insalba day bilay to diad impangawit da ed sikato ed Ehipto?—
Siempre, aliwa lan ugaw si Jesus. Anggapo la’dia ingen ed dalin. Balet kasin naimanom ya arum a totoo natan so mangipapasen ed si Jesus bilang ugaw a walad kuwadra?— Nagagawa iya ed panaon na Krismas sano diad dakel a pasen et nanengneng iray retrato nen Jesus bilang ugaw.
Anggaman anggapo la diad dalin si Jesus, sisiaen mo kasin sikatoy mabilay ni?— On, sikatoy inmoli, tan sikato natan so makapanyarin Ari diad tawen. Anto kasi nagawaan to pian protektaan iramay manseserbi ed sikato?— Singa bilbilang, sanen wadiad dalin si Jesus, impanengneng to no panon ton naprotektaan iraman so mangaaro ed sikato. Nengnengen ta no panon ton ginawa iya ya aminsan sanen sikatoy linmugan ed baluto kaiba iray babangatan to.
Mansirunget la ed saman. Sanagew lan manbabangat si Jesus diad Dayat na Galilea, a satan so baleg a kulos a ngalngalin 20 kilometro ed karukey tan 12 kilometro ed kaawang. Inkuan to ed saray babangatan to: ‘Ombaliw tayo.’ Kanian linmugan ira’d baluto tan binaliw day kulos. Naksawan a maong si Jesus, kanian sikatoy dinmukol ed banda’d beneg na baluto. Insan akaugip a maong.
Saray babangatan so ag-inmugip pian ipaarap day baluto ed laen da. Diad gapo et mareen ni, kabekta walay maksil a dagem. Mankasil itan tan manbaleg iray daluyon. Ombabasig iray daluyon ed baluto, tan napapano la na danum.
Natatakot iray babangatan ompan onlereg ira. Balet agtinmakot si Jesus. Sikatoy naugip ni ed banda’d beneg na baluto. Insan sikatoy binangon na saray babangatan, a kuan da: ‘Managbangat, Managbangat, isalba mo kami; ompatey tayo la ed sayan bagyo.’ Diad saman, binmangon si Jesus tan binano toy dagem tan saray daluyon. Inkuan to: “Deen ka, agka onggagalaw”!
Tampol a tinmunda so dagem, tan dinmeen so danum. Mankelaw iray babangatan. Agni ran balot akanengneng na singa onman nensaman. Inkuan da ed sakey tan sakey: “Siopa’ya sirin a manganggan anggan saray dagem tan danum, et sikatoy unoren da?”
Antam no siopa si Jesus?— Antam no iner so angalaan toy pakapanyari to?— Agnepeg komon a tinmakot iray babangatan sanen kaiba day Jesus, lapud aliwan ordinaryon too si Jesus. Sarag toy manggawa na makapakelkelaw iran bengatla ya agnagawaan na arum a too. Walay istoryaen ko ni ed sika a ginawa ton aminsan diad mabagyon dayat.
Satan et sanen apalabas so pigaran panaon ed sananey ya agew. Sanen onlalabi la, imbaga nen Jesus ed saray babangatan to ya onlugan ira’d baluto tan unona laran ombaliw ed dayat. Insan tinmatdang a bukor si Jesus ed palandey. Mareen iman a pasen, a sikatoy makapanpikasi ed Ama to, si Jehova a Dios.
Linmugan iray babangatan ed baluto tan babaliwen da lay dayat. Kabekta et walay maksil a dagem, tan lalon mankasil. Labi la ed saman. Inleksab na lalaki so layag-layag na baluto tan nansakay ira. Balet ta ag-ira makakaalis lapud mabiskeg so dagem ya onsusuba ed sikara. Mansener tan manabante so baluto lapud angkakabaleg iran daluyon, tan nakakargaan na danum. Pipiliten na lalaki so makasakbit, balet ta agda nayarian.
Siansian manbukbukor si Jesus diad palandey. Abayag la diman. Balet diad saman et nababantag toray babangatan to a walad kapeligroan lapud angkakabaleg iray daluyon. Kanian sikatoy linmasur ed palandey tan linma ed gilig na dayat. Labay nen Jesus a tulongan iray babangatan to, kanian sikatoy nanakar ya amaarap ed sikara diad tapew na mabagyon dayat!
Antoy nagawa no manakar ka ed danum?— Onlereg ka, tan nalener ka. Balet duma si Jesus. Sikatoy walaan na nikadkaduman pakapanyari. Andukey so inakar nen Jesus pian nasabi toy baluto. Kanian onliliwawa la sanen anengneng na saray babangatan si Jesus a manaakar a paarap ed sikara diad tapew na danum. Balet agda napanisiaan so nanenengneng da. Natatakot iran maong, tan maneyag ira’d takot da. Insan nansalita si Jesus ed sikara: “Manmatalek kayo, siak iya; agkayo ontatakot.”
Sanen akalugan la’d baluto si Jesus, tinmunda so bagyo. Nikelawan lamet iray babangatan. Dinmakmomo ira’d si Jesus tan kuanda: “Tua a sika so Anak na Dios.”
Agta marakdakep so pakapambilay nensaman a nanengneng si Jesus a manggagawa ed saratan?— Antam no akin a ginawa nen Jesus iraman a makapakelkelaw a bengatla?— Ginawa to iraman a bengatla lapud inaro toray babangatan to tan labay toran tulongan. Balet ginawa to met iraman a bengatla pian ipanengneng so pakapanyari a walad sikato tan usaren to ed arapen bilang Manuley na Panarian na Dios.
Anggan natan et mabetbet ya uusaren nen Jesus so pakapanyari to pian protektaan iray patumbok to ed pamapasya nen Satanas a patundaen ira ed pangibabalita ra’d arum nipaakar ed Panarian na Dios. Balet ta ag-uusaren nen Jesus so pakapanyari to pian protektaan iray babangatan to manlapud sakit odino pian paabigen ira sano mansakit ira. Anggan saray amin ya apostol nen Jesus so inatey met ed kaunoran. Say agi nen Juan a si Santiago so pinatey, tan si Juan a mismo et impriso.
Ontan met natan. Balanglan manlilingkor iray totoo ed si Jehova odino andi, sikaray mansakit tan ompatey. Balet magano la, legan na uley nen Jesus bilang Ari ed gobierno na Dios, onduma iray kipapasen. Anggapo lay ontakot ed satan, lapud usaren nen Jesus so pakapanyari to pian bendisyonan so amin ya ontulok ed sikato.
Arum a teksto a mangipapanengneng ed baleg a pakapanyari nen Jesus, say gawaen na Dios a Manuley ed Panarian na Dios, et say Daniel 7:13, 14; Mateo 28:18; tan Efeso 1:20-22.

robotstxt: allowed

filter: keep


text:
Antoy Itsura nen Jesus?
Say ebat na Biblia
Anggapoy makaamta ed eksakton itsura nen Jesus ta ag-itan adeskribe ed Biblia. Labay ton ibaga, aliwan importante so itsura nen Jesus. Balet, makaala tayoy ideya ed ibabaga na Biblia no antoy itsura to.
Lupa: Judio si Jesus tan nayarin kalupa toy nanay to ya Hebreo. (Hebreo 7:14) Aliwan nikadkaduma so itsura nen Jesus. Aminsan et nambiahe manlapud Galilea ya anggad Jerusalem ya anggapoy akabirbir ed sikato. (Juan 7:10, 11) Tan agmet nikadumay itsura to ed saray disipulo to. Diad tua, nen si Jesus et arestoen na armadon lalaki, kaukolan nin milay Judas Iscariote ed sikara pian amta da no siopay arestoen da.—Mateo 26:47-49.
Karukey na buek: Imposible ya andukey so buek nen Jesus ta ibabaga na Biblia ya “no andukey so buek na sakey a laki et kabandayan itan ed sikato.”—1 Corinto 11:14.
Balbas: Walay balbas nen Jesus. Inunor toy ganggan na saray Judio ya bawal ed saray lalaki ya “katlien so nguro na balbas” da. (Levitico 19:27; Galacia 4:4) Tan abitla met ed Biblia so balbas nen Jesus diad sakey a propesiya tungkol ed panirap to.—Isaias 50:6.
Impanlaman: Mapatpatnag ya maong so impanlaman nen Jesus. Legan na ministeryo to, ararawi inakar to. (Mateo 9:35) Amidua ton pinaekal iray negosyante ed templo na saray Judio, ya imbabalintuag to ray lamisaan na saray managsalat na kuarta, tan aminsan et nanggaway panagsiplat iran lubir pian papawayen iray karnero tan baka. (Lucas 19:45, 46; Juan 2:14, 15) Oniay imbaga na McClintock and Strong’s Cyclopedia: “Naamtaan tayod interon ebanghelyo ya mabiskeg tan mapaot so laman [nen Jesus].”—Volume IV, pahina 884.
Ekspresyon na lupa: Maaro tan mapangasi si Jesus, tan seguradon napatnagan itan ed ekspresyon na lupa to. (Mateo 11:28, 29) Amin ya klase na totoo et onaasingger ed sikato pian onkerew na tulong tan naligliwa. (Lucas 5:12, 13; 7:37, 38) Pati saray ugugaw et labalabay day Jesus.—Mateo 19:13-15; Marcos 9:35-37.
Saray lingon iisipen tungkol ed itsura nen Jesus
Lingon iisipen: Ibabaga na arum ya posiblin African so lahi nen Jesus ta diad libro na Puyan o Apocalipsis et nikompara so buek to ed bagoy karnero tan saray sali to et singa “gansan pinoolan.”—Puyan 1:14, 15, Maung a Balita.
Katuaan: Say libro na Puyan o Apocalipsis et impaamta ed si apostol Juan panamegley na “saray simbolo.” (Apocalipsis 1:1) Say impangideskribe ed buek tan sali nen Jesus et isisimbolo to iray kualidad nen Jesus nen wala lad tawen, tan ag-itan ontutukoy ed itsura to nen wadiad dalin. Diad samay nabasad Apocalipsis 1:14 ya “say ulo to tan saray buek to et amputi a singa kaputi na bagoy karnero, singa niebe,” say idadanet to et kolor na buek, aliwan no kasin kulet odino unat. Isisimbolo na satan so karunongan to lapud inkatatken to.—Apocalipsis 3:14.
Saray sali nen Jesus et “singa puron gansa a masmasnag sano walad hurnoan.” (Apocalipsis 1:15) Tan say lupa to et “singa agew sano onsisinag a masmasnag.” (Apocalipsis 1:16) Anggapoy lahi ya ontan so kolor na baog da, kanian simboliko itan sirin ya mangidedeskribe ed si Jesus ya “manaayam ed agnaasinggeran a liwawa” kapawil tod tawen.—1 Timoteo 6:16.
Lingon iisipen: Maletey so laman nen Jesus.
Katuaan: Lakin-laki so kiwas nen Jesus. Alimbawa, makpel ya inmarap ed saramay armadon lalaki ya nan-aresto ed sikato. (Juan 18:4-8) Seguradon mabiskeg tan mapaot si Jesus ta say trabaho to et karpentero tan angusar na manu-mano tan ambelat iran kagawaan.—Marcos 6:3.
Akin balet et kaukolan nen Jesus so tulong nen sinakbat to may panamairapan ya poste? Tan akin ya mas akaunan inatey nen saramay kaiba ton akapasak? (Lucas 23:26; Juan 19:31-33) Antis ya inaresto si Jesus, naknaksawan lay laman to. Sanlabin agla naugip, nayarin lapud pakakagonigon to. (Lucas 22:42-44) Nen naaresto la, minaltrato na saray Judio, insan kaimbuasan to et pinairap na saray Romano. (Mateo 26:67, 68; Juan 19:1-3) Nayarin saratan so rason no akin ya akaunan inatey.
Lingon iisipen: Lanang ya seryoso tan maermen si Jesus.
Katuaan: Perpekton impanengneng nen Jesus iray kualidad na Ama tod tawen ya si Jehova, ya diad Biblia et adeskribe ya “maliket a Dios.” (1 Timoteo 1:11; Juan 14:9) Diad tua, imbangat nen Jesus ed totoo no panon iran magmaliw ya maliket. (Mateo 5:3-9; Lucas 11:28) Nibaga tayo sirin ya nanengneng so liket nen Jesus ed ekspresyon na lupa to.


text:
Manggawa na Saray Desisyon a Mamagalang ed Dios
Manggawa na Saray Desisyon a Mamagalang ed Dios
“Say masimpit a too nengnengen to a maong so laen to.”—ULI. 14:15.
1, 2. (a) Anto so nepeg a manunan sankanonot tayo diad amin a gawaen tayon desisyon? (b) Antoran tepet so konsideraen tayo?
DIAD inagew-agew et mandedesisyon itayo. Kaslakan et melag tan agpermanente so epekto na saratan. Balet, say arum et walaan na baleg ya epekto ed bilay tayo. Diad amin a desisyon tayo, melag man o baleg, nepeg a say manunan sankanonot tayo et say pamagalang ed Dios.—Basaen so 1 Corinto 10:31.
2 Kasin mainomay moy mandesisyon, o naiirapan ka? No labay tayoy onaligwas ed espiritual, nepeg ya naaralan tayon ibiig so maong ed mauges, insan mandesisyon unong ed dilin kombiksion tayo, aliwan lapud impluensya na arum. (Roma 12:1, 2; Heb. 5:14) Antoray pigaran makakombinsin rason no akin a nepeg tayon aralen so panggaway dugan desisyon? Akin et mairap so mandesisyon no maminsan? Tan antoray nepeg tayon gawaen pian naseguron mamagalang ed Dios iray desisyon tayo?
Akin et Kaukolan ni Mandesisyon?
3. Antoy agnepeg a makaimpluensya ed sikatayo diad panggaway desisyon?
3 No walaray nalalanor a prinsipyo’d Biblia balet ta agtayo makapandesisyon, nayarin isipen na saray kaeskuela o katrabaho tayo ya agtayo talagan kombinsido ed saray papanisiaan tayo tan mainomay tayo sirin a naimpluensyaan. Nayarin mantila, mansaol, o mantakew ira insan da tayo sagyaten ya aligen so gagawaen da odino anggan panon et tulongan iran iyamot iratan. (Exo. 23:2) Balet, say toon amta toy manggawa na saray desisyon a mamagalang ed Dios et agto sumlangen so konsiensia ton nipasal unong ed saray prinsipyoy Biblia lapu labat ed takot ed too odino lapud labay ton sikatoy pikaaroan na saray kalimog to.—Roma 13:5.
4. Akin a labay na arum ya idesisyonan da tayo?
4 Walaray totoon labay da tayon idesisyonan, tan ompan say pankaabigan tayo met so iisipen da. Nayarin piliten itayo na kakaaron walaan na maabig ya intension a tumboken tayoy ibabaga ra. Anggano arawi tayo la ed kapamilyaan tayo, nayarin mapagpaga ni ra’d pankaabigan tayo tan labay dan mibali ni ra’d saray importantin desisyon ya gawaen tayo. Say sakey ya alimbawa et nipaakar ed panagpatambal. Malinew ya isesebel na Biblia so lingon panangusar na dala. (Gawa 15:28, 29) Balet, walaray bengatla nipaakar ed panagpatambal ya anggapoy malinew tan espisipikon ganggan, tan kaukolan ya say balang sakey so manggaway personal a desisyon no anton panagpatambal so awaten to odino andi. * Nayarin ipilit na saray kapamilyaan tayo so opinyon da. Ingen, sano mandedesisyon nipaakar ed saya, nepeg a sakbaten na kada dedikado tan bautismadon Kristiano so “awit ton dili.” (Gal. 6:4, 5) Say manunan sankanonot tayo et no panon tayon napansiansiay maabig a konsiensia diad imaton na Dios, aliwan diad imaton na too.—1 Tim. 1:5.
5. Panon tayon napaliisan a naderal so pananisia tayo?
5 Mapeligro no say sakey et agmakapandesisyon. Insulat nen disipulo a Santiago a say toon nankaduay kanonotan to et “manguman-uman so kiwas to.” (Sant. 1:8) Aliling to et akalugan ed baloton andiay timon diad madaluyon a dayat, ya iyaanor-anor na mansasalat ya opinyon na totoo. Mainomay sirin a naderal so pananisia to, tan insan to balet tetelen so arum ed makapuy a nansumpalan to! (1 Tim. 1:19) Panon tayon napaliisan itan? Nepeg a ‘pabiskegen tayoy pananisia’ tayo. (Basaen so Colosas 2:6, 7.) Pian nagawaan itan, kaukolan a naaralan tayoy manggaway desisyon a mangipatnag ed pananisia tayo’d impuyan a Salitay Dios. (2 Tim. 3:14-17) Anto balet so nayarin makaapekto ed abilidad tayon manggawa na duga iran desisyon?
No Akin a Nayarin Mairap so Pandesisyon
6. Panon tayon naapektoan na takot?
6 Say takot et nayarin makaapekto ed sikatayo—nayarin natatakot itayon nalingo, ompalpak, odino nakantiawan na arum. Natural met labat itan a liknaan. Anggapo ’tay toon labay toy nalingo’d desisyon to, a pansengegay problema tan kababaingan. Anggaman ontan, say panangaro ed Dios tan ed Salita to so ontulong pian nabawasay takot tayo. Diad antoran paraan? Say panangaro ed Dios so mamakiwas ed sikatayon lanang ya ontupleg ed Salita to tan ed saray base’d Biblia a publikasyon antis tayon manggawa na saray importantin desisyon. Lapud satan et naparaisetan iray lingo tayo. Akin? Lapud say Biblia et ‘napagmaliw ton marunong iray anggapoy eksperiensya’d bilay, tan nibangat toy pakatalos tan kakabatan ed saray walad kalangweran.’—Pro. 1:4, Maung a Balita.
7. Antoy naaralan tayo ed alimbawa nen Arin David?
7 Duga kasin lanang so desisyon tayo? Andi. Amin tayo et nalilingo. (Roma 3:23) Alimbawa, si Arin David et marunong tan matoor. Ingen ta walaray pankanawnawan makapuy so desisyon to, a nansengegay impanirap to tan ontan met na arum. (2 Sam. 12:9-12) Anggaman ontan, ag-inabuloyan nen David a lapud sarayan lingo et agla manggawa na saray desisyon a manresulta’d igamor toy panangabobon na Dios. (1 Ara. 15:4, 5) Anggaman alingo itayo nensaman, makapanggawa tayo nin siansia na saray desisyon no aligen tayoy David, a nonoten tayon palabasen nen Jehova iray lingo tayo tan perdonaen to ray kasalanan tayo. Itultuloy ton tulongan iramay mangaaro tan manguunor ed sikato.—Sal. 51:1-4, 7-10.
8. Antoy naaralan tayo ed samay imbaga nen apostol Pablo nipaakar ed panangasawa?
8 Panon tayon nabawasan so masyadon panagpaga sano manggagawa tayoy desisyon? Nepeg tayon bidbiren a walaray pankanawnawa ya aliwan saksakey so dugan desisyon. Nengnengen tayo pay impankatunongan nen apostol Pablo nipaakar ed panangasawa. Diad impangipuyan na Dios et oniay insulat to: “No iisipen na siopaman ya agla manepeg so ikikiwas to nipaakar ed kipapasen to bilang andiay asawa, no sikatoy aliwa lan kalangweran, tan nepeg a nagawa itan ed onian paraan, gawaen to komon so labay to; sikatoy agmankasalanan. Abuloyan yo ran mangasawa. Balet, no say siopaman et desidido la ed puso to ya agto nakaukolan itan, noagta walaan na pakauley ed panlabayan ton dili tan ginawa ton desisyon ed puso to so mansiansian andiay asawa, maabig so gawaen to.” (1 Cor. 7:36-38) Inrekomenda nen Pablo a sankaabigan so pansiansian walad kasuloan, balet aliwan satan labat so dugan desisyon.
9. Nepeg tayo kasin nonoten no antoy ibaga na arum ed saray desisyon tayo? Ipaliwawa.
9 Nepeg tayo kasin nonoten no antoy ibaga na arum ed saray desisyon tayo? Anggan panon et on. Imanoen imay imbaga nen Pablo nipaakar ed pangan na taganon nayarin imbagat ed saray idolo. Binidbir ton say sakey a desisyon et nayarin aliwa met a makapuy, ingen ta nayarin nagapol iramay makapuy so konsiensia ra. Antoy desisyon nen Pablo? Imbaga ton: “No say kakanen et pakatiroran na agik, agak lan balot mangan lamet na karne, pian agnatiror ed siak so agik.” (1 Cor. 8:4-13) Nepeg tayo met ya ikonsidera so epekto na saray desisyon tayo ed konsiensia na arum. Siempre, say manunan sankanonot tayo et say epekto na saray desisyon tayo ed pikakaaro tayo’d si Jehova. (Basaen so Roma 14:1-4.) Antoran prinsipyo ed Biblia so ontulong ed sikatayon manggawa na saray desisyon a mamagalang ed Dios?
Anemiran Kundang Pian Makapanggaway Dugan Desisyon
10, 11. (a) Panon tayon napaliisay inkamapaatagey diad pamilya? (b) Antoy nepeg ya tandaan na saray elder sano manggagawa iray desisyon a makaapekto’d kongregasyon?
10 Paliisay inkamapaatagey. Antis kan mandesisyon, tepetan moy inkasika, ‘Kanepegan ko kasin desisyonan iya?’ Insulat nen Arin Solomon: “Agmabayag napelag ed kababaingan iray totoon mapaatagey. Makabat so toon mapaabeba.”—Pro. 11:2, MB.
11 Nayarin no maminsan et abuloyan na atateng iray ananak da ya mandesisyon, balet nepeg ya agbasta-basta gawaen itan na ananak anggad anggapoy permisoy ateng da. (Col. 3:20) Saray kaasawaan a bibii tan kainaan et walay autoridad da diad pamilya, balet maabig no bidbiren da so inkaulo na asawa ra. (Uli. 1:8; 31:10-18; Efe. 5:23) Nepeg met a bidbiren na kaasawaan a lalaki ya walay limitasyon na autoridad da tan kaukolan day manpasakop ed Kristo. (1 Cor. 11:3) Saray elder et manggagawa na saray desisyon ya makaapekto ed kongregasyon. Balet, seseguroen dan agda “papasulokan iray bengatlan nisulat” ed Salitay Dios. (1 Cor. 4:6) Maalwar da met ya tutumboken iray instruksion ya iiter na matoor ya aripen. (Mat. 24:45-47) Nipaliis tayoy sarili tayo tan say arum ed graben problema tan ermen no manggawa itayo labat na desisyon sano niiter ed sikatayo so autoridad ya gawaen itan.
12. (a) Akin a nepeg itayon man-research? (b) Ipaliwawa no panoy pan-research.
12 Man-research. Insulat nen Solomon: “Apiger moy manplano, et nawalaan ka na daakan; no manggaganat kan manggawa, et kakulangan so nagunggonam.” (Pro. 21:5, MB) Ipasen pan walay iyoopresi da’d sika ya negosyo. Agmo abuloyan a say emosyon mo so mangontrol ed sika. I-research mo iray makatulong ya impormasyon, onkerew na suhestion ed saramay eksperiensyado ed ontan iran bengatla, tan aralen no antoran prinsipyo ed Biblia so onaplika ed situasyon mo. (Uli. 20:18) Pian mauksoy so pan-research mo, manggaway duaran listaan—diad samay sakey et ilistam iray pankaabigan, diad samay sakey balet et saray posiblin problema. Antis kan mandesisyon, ‘kuentam’ iray bengabengatla. (Luc. 14:28) Say nonoten mo et aliwa labat lan say posiblin epekto na desisyon mo ed pinansyal a kipapasen mo, noagta ontan met ed espiritualidad mo. Mankaukolan na sagpot tan panaon so pan-research. Balet no gawaen mo itan, napaliisan moy bengatbengat a pandesisyon a manresulta’d problema tan sakit na ulo.
13. (a) Anton panamaseguro so nabasa ed Santiago 1:5? (b) Panon itayon natulongan na pampikasi parad karunongan?
13 Manpikasi parad karunongan. Makagawa itayo labat na desisyon ya mamagalang ed Dios no kerewen tayoy tulong to. Insulat nen disipulon Santiago: “No walad sikayo so kulang na karunongan, mantultuloy komon ya onkerew ed Dios, ta sikatoy mabunlok a mangiiter ed amin tan agmamabalaw; tan iter to itan ed sikato.” (Sant. 1:5) Ag-iisipen ya kababaing so ikerew tayoy karunongan na Dios diad panggawa tayoy desisyon. (Uli. 3:5, 6) Diad tua, mainomay itayon nalingo no akadepende tayo labat ed dilin pakatalos tayo. Diad pampikasi tayo parad karunongan tan panaral tayo’d saray prinsipyo ed Salitay Dios, aabuloyan tayon tulongan itayo na masanton espiritu ya tebeken no anton talagay motibo tayo no akin et labay tayon gawaen so sakey a bengatla.—Heb. 4:12; basaen so Santiago 1:22-25.
14. Akin et nepeg ya agtayo manpalpaleen?
14 Mandesisyon. Agka bengatbengat ya mandedesisyon no agka ni nan-research tan nampikasi parad karunongan. Say marunong ya too et mangiganay panaon pian “nengnengen to a maong so laen to.” (Uli. 14:15) Balet, agmanpalpaleen. Say toon mapaleen et nayarin nambabangil lay ibaraan to no akin ya agmakapandesisyon. (Uli. 22:13) Balet diad sayan gagawaen to et singa met lanlamang nandesisyon—ya kontrolen na arum so bilay to.
15, 16. Antoy nepeg ya gawaen pian nasumpal so sakey a desisyon?
15 Sumpal mo so desisyon mo. Naperdi labat so sagpot tayon manggawa na dugan desisyon no agtayo lanlamang onkiwas tan magunaet ya sumpalen itan. Oniay insulat nen Solomon: “Anggan anto a say limam naromog to a gawaen, sikato so gawaen mo ed pakayarim.” (Ecl. 9:10) Pian epektibon nasumpal iray desisyon, mangigana tayo na saray nakaukolan parad satan. Singa bilang, say sakey a manangipalapag et mandesisyon a manpayunir. Nasarag to kasi itan? On, no agto abuloyan ya samsamen na alablabas a pantrabaho tan panagrelaks so biskeg tan panaon ya kaukolan parad ministeryo to.
16 Saray sankaabigan a desisyon et mabetbet ya sankairapan met ya sumpalen. Akin? Lapud “say interon mundo et walad pakayari na samay sakey a mauges.” (1 Juan 5:19) Kaukolan tayoy mipuligesgesan sumpad “saray manuley na mundo na sayan kabilungetan, saray armada na mauges ya espiritu ed tawen.” (Efe. 6:12) Impabitar nen apostol Pablo tan disipulon Judas ya saramay nandesisyon a pagalangay Dios et kaukolan ya milaban parad pananisia ra.—1 Tim. 6:12; Jud. 3.
17. No nipaakar ed saray desisyon tayo, antoy iilaloan nen Jehova a gawaen tayo?
17 Rebyuen so desisyon tan manggaway pananguman no nakaukolan. Aliwan amin ya desisyon et eksakton nagawa unong ed plano. Say ‘panaon tan ag-iilaloan a bengatla’ et onsasabi ed sikatayon amin. (Ecl. 9:11, NW) Anggaman ontan, walaray desisyon ya iilaloan nen Jehova a talindegan tayo anggano makasagmak tayoy subok. Alimbawa, say impangidedika na sakey a too ed bilay to’d si Jehova odino say impisipanan to sanen nankasal et desisyon ya agla nababawi. Iilaloan na Dios ya tooren tayo iratan a desisyon. (Basaen so Salmo 15:1, 2, 4.) Balet, kaslakan ed saray desisyon et aliwan ontan kabelat. Say toon marunong et rebyuen to ray ginawa ton desisyon diad panapanaon. Agto abuloyan ya lapud inkamapaatagey et ipaawet to ray desisyon to, noagta mabulos ton i-adjust odino umanen ni ingen iratan. (Uli. 16:18) Say manunan sankanonot to et no panon ton lawas napagalangay Dios.
Ipasal so Arum ya Manggaway Desisyon a Mamagalang ed Dios
18. Panon a nipasal na atateng iray ananak da ya manggaway duga iran desisyon?
18 Baleg so nagawaan na atateng pian natulongan day ananak dan manggaway desisyon a mamagalang ed Dios. Say sankaabigan a pakaaralan da et say maong ya alimbawa. (Luc. 6:40) No kaukolan, nayarin ipaliwawa na atateng ed ananak da no antoray ginawa ra sanen sikaran mismo et nepeg a manggaway sakey a desisyon. Nayarin abuloyan day ananak dan manggawa na sarili dan desisyon, insan komendaan ira no maabig so nansumpalan na satan. Panon to balet ey no makapuy so resulta na desisyon da? Ompan say unonan reaksion na ateng et ipaliis so anak ed saray makapuy ya epekto na desisyon to. Balet no ontan so gawaen na ateng, nayarin aliwa itan a parad pankaabigan na anak. Singa bilang, iyan tayo lan inmabuloy so ateng a mangalay lisensia so anak to. Panon to no akagaway traffic violation tan kaukolan a manmulta? Sarag na ateng a bayaran itan. Balet, no abuloyan imay anak a mantrabaho pian nabayaran so multa, mas naaralan toy magmaliw a responsable.—Roma 13:4.
19. Antoy nepeg ya ibangat tayo ed saray iyaaralan tayoy Biblia, tan panon tayon nagawaan itan?
19 Ingganggan nen Jesus iray patumbok to a bangatan so arum. (Mat. 28:20) Sakey ed saray sankaimportantian a nibangat tayo ed saray iyaaralan tayoy Biblia et no panon so panggaway duga iran desisyon. Pian epektiboy pambangat tayo ed sikara, paliisan tayoy tendensian diktaan ira no antoy gawaen da. Mas marakep no bangatan tayo iran mankatunongan base ed prinsipyo na Biblia pian sikaran mismo so manggaway desisyon da. Nagkalalo la ta “kada sakey ed sikatayo et mikuentaan ed Dios parad sikaton dili.” (Roma 14:12) Maabig sirin itan a rason pian manggawa itayo na saray desisyon a mamagalang ed Dios.
[Paimano ed leksab]
^ par. 4 Nabasa so nipaakar ed saya diad insert ya “Panon Kon Moriaen Iray Angkekelag a Kabiangan na Dala tan Saray Medikal a Paraan na Panagtambal ya Usaren so Mismon Dalak?” diad Ministeryo Tayo ed Panarian ya Enero 2007, pahina 3-6.
Antoy Ebat Mo?
• Akin et nepeg tayon naaralan no panon so panggawa na saray desisyon?
• Panon tayon naapektoan na takot, tan panon tayon nalabanan itan?
• Antoran anemiran kundang so gawaen tayo pian naseguron saray desisyon tayo et mamagalang ed Dios?
[Tepetepet Parad Panagaral]
[Kahon/Litrato ed pahina 16]
Saray Kundang Pian Makapanggaway Dugan Desisyon
1 Paliisay Inkamapaatagey
2 Man-research
3 Manpikasi Parad Karunongan
4 Mandesisyon
5 Sumpal Mo so Desisyon Mo
6 Rebyuen tan Manggaway Pananguman
[Litrato ed pahina 15]
Say toon nankaduay kanonotan to et singa akalugan ed baloton andiay timon diad madaluyon a dayat


text:
LEKSION 24
Iner so Panlalapuay Pundo Parad Kimey Mi ed Interon Mundo?
Say organisasyon mi et mangipa-publish tan mangibubunog na minilyon ya Biblia tan arum nin publikasyon kada taon ya anggapoy bayar. Mangipapaalagey tan manmimintina kami na saray Kingdom Hall tan branch office. Susuportaan mi met iray nilibon Bethelite tan misionero, tan ontutulong kami no walay kalamidad. Kanian nayarin isipen mo, ‘Iner so panlalapuay pundo yo?’
Agkami mankokolekta na kakaplo, manpapabayar, odino onkekerew na kuarta. Anggano baleg so gastos ed kimey min panagpulong, agkami onkekerew na kuarta. Masulok a sanlasus taon lay apalabas, imbaga na komaduan isyu na magasin ya Watchtower ya matalek kamin si Jehova so onsusuporta ed sikami tan agkamin balot “mipayabol odino mikasi ed totoo parad suporta”—tan agmin balot ginawa itan!—Mateo 10:8.
Susuportaan na boluntaryon donasyon iray kimey mi. Aapresyaen na dakel a totoo so kimey min panagbangat na Biblia tan mangiiter iray donasyon parad satan. Saray Tasi ya mismo et maliket dan uusaren so panaon, biskeg, kuarta, tan arum nin kaykayarian da pian gawaey linawa na Dios diad interon mundo. (1 Awaran 29:9) Diad Kingdom Hall, asemblea, tan diad kombension mi, wala ray kahon parad kontribusyon ya pangipelagan na saramay malabay a mandonasyon. Nayari met so mandonasyon panamegley na website mi ya jw.org. Maslak ya donasyon et manlalapud saray aliwan mayaman, singa samay pobrin balo a pandinayewan nen Jesus sanen angipelag na duaran angkelag a sinsilyo diad pananginay donasyon ed templo. (Lucas 21:1-4) Kanian sarag na anggan siopa so regular ya “mangibiig” na iter to “unong ed denesidi to ed puso to.”—1 Corinto 16:2; 2 Corinto 9:7.
Kombinsido kami ya itultuloy a pakiwasen nen Jehova iramay malabay ya ‘mangigalang ed sikato diad panamegley na saray mablin kayarian da’ parad kimey na Panarian, pian nagawa so linawa to.—Proverbio 3:9.
Akin ya duma so organisasyon mi ed arum ya relihyon?
Iner so panguusaran ed saray boluntaryon kontribusyon?


text:
Saniiban Manlingkor Legan a Manasingger so Anggaan
“Kabiangan itayo na sakey a laman.”—EFE. 4:25.
1, 2. Panon so labay na Dios ya pandayew ed sikato na saray lingkor to, kalangweran man o maedad la?
KASIN sakey kan kalangweran? No on, ipapaseguro mid sika ya importante ka ed sankamundoan ya kongregasyon nen Jehova. Diad dakel a bansa, karaklan ed saray manpapabautismo et kalangweran. Makapaseseg ya nanengneng so dakel a kalangweran ya nandesisyon ya manlingkor ed si Jehova!
2 Bilang kalangweran, nai-enjoy mon kaiba iray kaedad mo awa. Talagan maliket itayo no kaiba tayo ray kakaaro tayo. Balet kalangweran man odino maedad la tan antokaman so situasyon tayod bilay, labay na Dios ya mankakasakey itayon mandayew ed sikato. Insulat nen apostol Pablo ya say linawa na Dios et “nilaban so amin a klase na totoo tan nawalaan ira na suston pikakabat ed katuaan.” (1 Tim. 2:3, 4) Diad Apocalipsis 7:9, saray mandadayew ed Dios et adeskribe ya nanlapu ed “amin a nasyon tan tribu tan rasa tan lenguahe.”
3, 4. (a) Antoy ugali na dakel a kalangweran natan? (b) Diad Efeso 4:25, panon ya deneskribe nen Pablo so kongregasyon, tan anto sirin so nepeg tayon gawaen?
3 Baleg so pidumaan na saray kalangweran ya manlilingkor ed si Jehova ed saray kalangweran na sayan mundo. Dakel ya agmanlilingkor ed si Jehova et sarili da labat so sankanonot da. Diad tua, ibabaga na arum ya researcher ya talagan makasarili iray kalangweran natan. Nanengneng ed panagsalita tan panangawes da ya agda italtalek iray maedad la tan diad pakanengneng da et karaanan ira.
4 Ontan so ugali na dakel natan. Kanian nepeg tayon gawaey anggaay nayarian tayo pian paliisan itan tan aligey panmoria na Dios. Anggan nen inmunan siglo et pinasakbayan nen Pablo iray Kristiano ed satan ya ugali. Tinawag to itan ya “say espiritu ya ipapatnag natan na saray agmatulok.” (Basaen so Efeso 2:1-3.) Nakomendaan iray kalangweran ya agmangaalig ed satan ya ugali tan manlilingkor ira kaibay agagi. Singa insulat nen Pablo, “kabiangan itayo na sakey a laman.” (Efe. 4:25) Legan a manasingger so anggaan na sayan mundo, mas kaukolan ya manlingkor tayon nankakasakey. Aralen tayoy pigaran alimbawa ed Biblia ya ontulong ed sikatayon nanengneng no akin ya nepeg tayon saniiba tan mankakasakey.
NANSIANSIA IRAN SANIIBA
5, 6. Antoy naaralan tayod si Lot tan ed duaran anak ton bibii?
5 Nensaman, proprotektaan nen Jehova iray lingkor to no mantutulongan ira diad mairap iran panaon. Makaaral tayod sarayan alimbawa ed Biblia, kalangweran man itayo o maedad la. Say sakey ed sikara et si Lot.
6 Say bilay nen Lot tan say pamilya to et niiyan ed peligro nen deralen la na Dios so syudad na Sodoma ya panaayaman da. Angibaki si Jehova na saray anghel pian ibagad si Lot ya kaukolan to lan taynan so syudad tan onlad saray kapalandeyan. “Ontaynan ka pian nabilay ka,” so kuan dad sikato. (Gen. 19:12-22) Inmunor si Lot tan say duaran anak ton bibii. Makapaermen balet ta aliwan ontan so ginawa na arum a kapamilya nen Lot. Abaloan na saramay mamanugangen to et ‘manlulurey’ labat. Kanian inatey ira. (Gen. 19:14) Si Lot tan say duaran anak ton bibii labat so akaliktar lapud inmunor ira tan nansiansia ran saniiba.
7. Panon ya tinulongan nen Jehova so nankakasakey a grupo na totoon tinmaynan ed Ehipto?
7 Nia ni sakey ya alimbawa. Nen tinaynan na saray Israelita so Ehipto, ag-ira nankanya-kanya na grupo, ya kada grupo et akauley lad dalanen to. Insan nen ‘inyunat nen Moises so lima to ed dayat’ tan binelsay nen Jehova so dayat, aliwan si Moises o pigaran Israelita labat so dinmalan. Imbes, say interon nasyon so binmaliw tan prinotektaan ira nen Jehova. (Exo. 14:21, 22, 29, 30) Impanengneng da ya nankakasakey ira, tan kaiba ra so “baleg ya ulop na nanlalaok a totoo,” ya ontutukoy ed saray aliwan Israelita ya akilad sikara. (Exo. 12:38, NW) Imposiblin walay pigaran sinmian ya say dinalan da et say labay dan rota. Ta no ontan, seguradon ag-ira protektaan nen Jehova.—1 Cor. 10:1.
8. Diad panaon nen Jehosafat, panon ya nankakasakey iray totoo na Dios?
8 Diad panaon nen Arin Jehosafat, walay mabiskeg ya armadan akaparaan lan onlusob ed Juda. (2 Awa. 20:1, 2) Antoy ginawa na saray Israelita nen naamtaan dan nitan la ray kalaban da? Nanmatalek irad si Jehova tan kinerew day panangigiya to. (Basaen so 2 Awaran 20:3, 4.) Ag-ira nankanya-kanya, noagta nantitipon ira. Oniay nabasad Biblia: “Amin a Juda inmalagey ed arap nen Jehova, pati saray angkelag da, saray asawa ra, tan saray anak da.” (2 Awa. 20:13) Ugaw man o matatken, saniiba dan tinulok so instruksion nen Jehova, tan prinotektaan to ra ed saray kalaban da. (2 Awa. 20:20-27) Agta maong so alimbawan impanengneng da no panon tayon saniiban arapen iray subok bilang totoo na Dios?
9. Antoy naaralan tayo ed pankakasakey na saray Kristiano nen inmunan siglo?
9 Sankaimano met so pankakasakey na saray Kristiano nen inmunan siglo. Singa bilang, nen nagmaliw ya Kristiano so dakel ya Judio tan proselita, inaral da iray “ibabangat na saray apostol tan innabang da so amin a bengatla ed sakey tan sakey, tan sankakaiba ra diad saray panangan tan diad saray panagpikasi.” (Gawa 2:42) Lalo dan impanengneng so pankakasakey diad panaon na panamasegsegang ta ditan da mas kaukolan so sakey tan sakey. (Gawa 4:23, 24) Agta manepeg labat ya mas mankakasakey tan mantutulongan tayo diad mairap iran panaon?
MANKAKASAKEY LEGAN YA MANASINGGER SO AGEW NEN JEHOVA
10. Kapigan ya lalon kaukolan tayoy mankakasakey?
10 Magano tayo lan naeksperiensya so sankairapan ya panaon ed kapiganman. Indeskribe itan nen propetan Joel ya ‘sakey ya agew na uddiem tan kabilungetan.’ (Joel 2:1, 2; Sof. 1:14) Diad satan a panaon, lalon kaukolan ya mankakasakey iray lingkor na Dios. Tandaan imay imbaga nen Jesus: “No walay inkaapag-apag ed loob na sakey a panarian, nageba itan.”—Mat. 12:25.
11. Antoy naaralan tayo nipaakar ed pankakasakey diad Salmo 122:3, 4? (Nengnengen so litratod gapo na artikulo.)
11 Diad satan ya mair-irap ya panaon, panon so nepeg ya kaelet na pankakasakey tayo? Makaaral tayod saray abung ed Jerusalem nensaman. Saray abung ditan et nanaasinggeran ya maong, kanian indeskribe na salmista so Jerusalem ya “sakey a syudad a putel.” Mainomay sirin na saray manaayam ditan ya tulongan tan protektaan so sakey tan sakey. Say kaasingger na saray abung ed sakey tan sakey et nayarin mangirerepresenta met ed espiritual ya pankakasakey na interon nasyon sano mantitipon so amin ya tribu na Israel pian mandayew ed si Jehova. (Basaen so Salmo 122:3, 4.) Ontan met so nepeg tayon gawaen natan tan ed onsabin mair-irap ya panaon.
12. Antoy ontulong pian makaliktar tayo sano atakien la nen Gog iray lingkor na Dios?
12 Akin ya importantin mankakasakey itayo diad satan a panaon? Impropesiya na Ezequiel kapitulo 38 ya atakien nen “Gog, ed dalin na Magog” iray lingkor na Dios. Diad satan a panaon, agtayo aabuloyan so antokaman ya pansengegan na inkaapag-apag. Aliwan say mundo nen Satanas so panmatalekan tayon mangiter na proteksion. Imbes, mansiansia tayon maapit ed saray agagi tayo. Balet siempre, agto labay ya ibagan no kaiba tayo ray agagi et makaliktar tayo la. Nepeg ya sikatayon mismo et manmatalek tan ontulok ed si Jehova. No ontan so gawaen tayo, iliktar itayo nen Jehova tan nen Jesus. (Joel 2:32; Mat. 28:20) Nailaloan tayo kasin iliktar nen Jehova iramay onsian ed pulok to?—Miq. 2:12.
13. Antoy naaralan na saray kalangweran ed saray alimbawad Biblia ya nantongtongan tayo?
13 No sakey kan kalangweran, kasin natatalosan mo la no panon kaimportante so pansiansian maapit ed saray agagi? Aliwan saray kaedad mo labat sirin so piulopan mo tan agmo ibibiig so sarilim. Ugaw man o maedad tayo la, tandaan ya asingsingger lay panaon ya talagan kaukolan tayoy sakey tan sakey! On, natan lay panaon ya nepeg tayon paeleten so pikakaaro tayod saray agagi. Diad arapen, say pikasakey mo ed saray lingkor nen Jehova so mangisalbad bilay mo!
“KABIANGAN ITAYO NA SAKEY A LAMAN”
14, 15. (a) Akin et ibabangat itayo la natan nen Jehova ya mankakasakey? (b) Antoy isisimbawa nen Jehova ed sikatayo pian mansiansia itayon nankakasakey?
14 Tutulongan itayo nen Jehova ya ‘saniiban manlingkor ed sikato.’ (Sof. 3:8, 9, NW) Ipapasal to itayo parad arapen sano ‘tiponen to lamet so amin a bengatla diad Kristo.’ (Basaen so Efeso 1:9, 10.) On, gagala nen Jehova ya pankasakeyen so amin ya pinalsa to diad tawen tan dalin bilang sakey ya pamilyan mandadayew ed sikato. Tan segseguradon nagawa itan. Sikayo ran kalangweran, posiblin magmaliw kayon kabiangan na satan a pamilya diad andi-anggaan. Kanian gawa yoy anggaay nayarian yon mikasakey ed organisasyon nen Jehova.
15 Ibabangat itayo la natan nen Jehova ya mankakasakey pian diad balon mundo et mankakasakey tayo ed andi-angga. Diad Kasulatan et maminpiga tayon nabasa ya nepeg tayon ‘iyansakit so sakey tan sakey,’ ‘pablien so balang sakey,’ ‘itultuloy ya ligliwaen so sakey tan sakey,’ tan ‘pabiskegey sakey tan sakey.’ (1 Cor. 12:25; Roma 12:10; 1 Tes. 4:18; 5:11) Amta nen Jehova ya ag-itayo perpekto, kanian aliwan mainomay so pankakasakey. Nepeg sirin ya aralen tayon ‘mabulos ya perdonaen so sakey tan sakey.’—Efe. 4:32.
16, 17. (a) Antoy sakey ya gagala na saray Kristianon pantitipon? (b) Antoy naaralan na saray kalangweran ed alimbawa nen Jesus?
16 Tutulongan itayo met nen Jehova ya mansiansian nankakasakey panamegley na saray Kristianon pantitipon. Mabetbet tayon nababasa imay akasulat ed Hebreos 10:24, 25. Amta tayon saratan ya pantitipon et ontulong ed sikatayon ‘nonoten so sakey tan sakey pian makapansasagyatan itayo a mangaro tan manggawa na maabig.’ Balet imanoen ya say sakey met ya gagala na saratan ya pantitipon et pian “manpapasesegan itayo, nagkalalo la ta nanenengneng [tayon] asingsingger lay agew.”
17 Nen kalangweran ni Jesus, inapresya toy ontan iran uksoyan. Nen 12 años to, kaiba to ray atateng to ya linmad baleg ya espiritual ya pantitipon diad templo. Walay aminsan ya agawa ya sikatoy agnaromog na atateng to, balet aliwan lapud ta akiulop ed arum ya kalangweran. Imbes, nen sikatoy nalmo nen Jose tan Maria, kaiba to manaya iray managbangat diad templo tan pantotongtongan day Kasulatan.—Luc. 2:45-47.
18. Panon ya makatulong iray pikakasi tayo pian onelet so pankakasakey?
18 Napaelet tayo met so pankakasakey tayo diad pangipikasi tayod saray agagi, tan kerewen tayod si Jehova ya tulongan to ra diad espisipikon paraan. Ipanonot na satan ed sikatayo ya iyaansakit tayo ra. On, importante ya aroen tayo ray agagi, pasesegen ira diad saray pantitipon, tan ipikasi ira. Sikayo ran kalangweran, kasin gagawaen yo iraya pian lalo kayon onapit ed espiritual ya pamilya yo? Pian nilaban tayod onsabin anggaan, kaukolan ya maapit tayod saray agagi tayo, aliwan diad mundo nen Satanas.
IPANENGNENG YA ‘KAUKOLAN TAYOY BALANG SAKEY’
19-21. (a) Antoy sakey ya manunan paraan ya nipanengneng tayon ‘kaukolan tayoy balang sakey’? Mangiter na saray alimbawa. (b) Antoy naaralan mod saray agagi ya nantutulongan diad panaon na kalamidad?
19 Dakel so paneknek ya tutumboken na saray lingkor nen Jehova so prinsipyon nabasad Roma 12:5: “Sikatayo [et] kabiangan a mankaukolan ed balang sakey.” Nanengneng itan sano wala ray kalamidad. Nen Disyembre 2011, walay maksil ya bagyo diad isla na Pilipinas ya Mindanao ya nansengegay graben delap. Diad sakey labat ya labi et masulok ya 40,000 ya kaabungan so adelap, kaibad satan iray abung na dakel ya agagi. Balet unong ed report na branch office, “anggan nen antis nin makakiwas iray relief committee et mansasbi lay tulong na agagi ed nanduruman lugar.”
20 Ontan met so agawa nen walay graben yegyeg ya nanresultad tsunami diad eastern Japan. Ngalngali aderal ya amin so kayarian na dakel ya agagi ditan. Alimbawa, si Yoshiko et ageray so abung to. Manga 40 kilometro so kaarawi na panaayaman to diad Kingdom Hall. Oniay inkuan to: “Agmi inilaloan ya diad tinmumbok ya agew kayari yegyeg et inanap kami manaya na manangasikaso na sirkito tan sakey nin brother.” Oniay makakaimis nin imbaga nen Yoshiko: “Apresyaen min maong ya talagan naasikaso so espiritual ya pankaukolan mi panamegley na kongregasyon. Sakey ni, inikdan da kami na saray latop, sapatos, bag, tan pajama.” Oniay inkomento na sakey ya membro na relief committee: “Saray agagi ed interon Japan et kinmiwas ya saksakey tan nantutulongan ira. Wala ingen iray agagin tinmulong ya nanlapu nid United States. Nen tinepetan mi ra no akin ya mabulos iran tinmulong, inkuan da, ‘Sikami tan saray agagi mid Japan et saksakey, tan kaukolan day tulong.’” Agka ta maliket ya kaiba kad organisasyon ya saray membro to et talagan manaaroan? Seguradon malikeliket si Jehova diad pakakanengneng tod pankakasakey tayo.
21 No natan ni labat et mantutulongan tayo la, akaparaan tayon sungdoan ya saniiba iray mairap ya situasyon diad arapen. Siansia nin mankakasakey itayo anggano bilang et anggapo lay komunikasyon tayod agagi diad arum ya bansa. Oniay imbaga nen Fumiko ya biktima na bagyo ed Japan: “Asingsingger lay anggaan. Kaukolan tayon tuloytuloy ya tulongan iray agagi tayo legan tayon aalagaren so panaon ya anggapo la ray kalamidad.”
22. Panon ya makatulong so pankakasakey tayo diad arapen?
22 Kalangweran ka man o maedad la, manparaan la natan parad agew nen Jehova diad panggawam ed anggaay nayarian mo ya mikasakey ed saray agagi. Sano deralen la iyan mauges ya mundo, ilaban nen Jehova iray lingkor to ya singa ginawa to nensaman. (Isa. 52:9, 10) Lanang mon tandaan ya sakey kad saray nilaban no mansiansia kan kaiba na nankakasakey ya totoo na Dios. Diad onsublay ya artikulo, aralen tayo no akin ya makatulong met so pangapresya ed saray espiritual ya kayamanan ya naawat tayo la.


text:
Istoryay Bilay
Sigpot Panaon ya Ministeryo
—No Anto ray Agamoran Ko Lapud Satan
No iisipen koy 65 ya taon kod sigpot panaon ya ministeryo, talagan nibagak ya malikeliket so bilay ko. Agko labay ya ibagan agko asali nanermen o kinmapuy so liknaan ko. (Sal. 34:12; 94:19) Balet diad ami-amin, nibagak ya aya lay sankaabigan tan makabkabaliksan ya bilay!
NEN Setyembre 7, 1950, nagmaliw ak ya membro na pamilyan Bethel diad Brooklyn. Diad saman, saray membro na pamilyan Bethel et 355 ya agagin nanlapud nanduruman bansa ya say edad da et manlapud 19 anggad 80. Dakel ed sikara so alanaan a Kristiano.
NO PANON AK YA GINMAPON MANLINGKOR ED SI JEHOVA
Naaralan koy manlingkor ed “maliket a Dios” diad si inak. (1 Tim. 1:11) Ugaw ak ni et manlilingkor la rad si Jehova. Nen Hulyo 1, 1939, samploy taon kod saman, abautismoan ak diad zone assembly (natan et circuit assembly) diad Columbus, Nebraska, U.S.A. Diad sakey ya nirentaan ya pasilidad, manga sanlasus kami ya dinmengel ed akarekord ya paliwawa nen Joseph Rutherford ya “Fascism or Freedom.” Diad kapegleyan na paliwawa, walay grupo ya nantitipon ed paway na kawalaan mi. Pinilit day onloob, ginulo day aral, tan pinaalis da kamid saman ya baley. Intuloy mi dinmengel ed paliwawa diad abung na sakey ya agi ya asingger labat diman. Talagan agko nalinglingwanan so petsa na impanpabautismok lapud saman ya agawa!
Maseeseet si inak ya amabaleg ed siak diad katuaan. Anggano si amak et maong a too tan ama, agmasyadon interesado ed relihyon o diad espiritualidad ko. Si inak tan arum nin agagi diad Omaha Congregation so amaseseg a maong ed siak.
NANDESISYON AK NO ANTOY GAWAEN KOD BILAY KO
Nen asingger ak lan man-graduate ed haiskul, kaukolan ko lay mandesisyon no antoy gawaen kod bilay ko. Kada bakasyon, mana-aplay ak bilang vacation pioneer (natan et auxiliary pioneer), kaibak iray kaedaran ko.
Walay duaran balolaki ya kakkapan-graduate dad komapiton klase na Gilead School
NO PANON AK YA AKAKAR ED BETHEL
Nen Hulyo 1950, linma ak kaiba ray atateng ko diad international convention ed Yankee Stadium diad New York City. Diad saman ya convention, inmatendi ak ed miting parad saray interesadon manlingkor ed Bethel. Impasak so application ko, tan imbagak ya maliket ak ya manlingkor diman.
Anggano agmet kontra si amak ed pampapayunir ko legan ya wala ak ed pudir da, labay ton mangiter ak parad abang kod abung mi tan ed panangan ko. Kanian aminsan nen bandad gapo na Agosto, antis ak ya onlan mananap na trabaho, sinmamar ak nid mailbox mi. Wala manayay sulat ko ya nanlapud Brooklyn. Pirmado itan nen Nathan H. Knorr ya say kuan to et: “Naawat mi application mo ed Bethel. Natatalosan ko ya labay moy mansiansiad Bethel ed interon bilay mo. Kanian manreport kad Bethel diad 124 Columbia Heights, Brooklyn, New York, no Setyembre 7, 1950.”
Kasabi nen amak manlapud trabaho, imbagak ya akaanap ak lay trabaho. Say kuan da, “E di maong, iner ey?” Say kuan ko, “Diad Brooklyn Bethel, $10.00 so awaten ko binulan.” Medyo abiglay amak, balet kuan dad siak ya no atan so talagan labay ko, di pasyaen ko sirin. Ag-abayag, abautismoan si amak diad convention ed Yankee Stadium nen 1953!
Maong labat ta amay partner kon payunir ya si Alfred Nussrallah et naimbitaan met ed Bethel, kanian saniba kamin nambiahe. Anggad nen sikatoy angasawa. Sikato tan say asawa ton si Joan et nanaral ed Gilead, nanlingkor irad Lebanon bilang misionero, insan pinmawil irad United States bilang ombiabiahen manangasikaso.
SARAY ASAINMIN KOD BETHEL
Say inmunan asainmin kod Bethel et diad Bindery, ya ditan et mandadait kami libro. Say sankaunaan ya libron trinabahok et say What Has Religion Done for Mankind? Kayari manga waloy bulan diad Bindery, inyalis da ak ed Service Department tan say overseer ko et si Brother Thomas J. Sullivan. Balibali ran katrabaho tan akaaral ak ya maong ed espiritual ya karunongan tan pakatalos da lapud abayag la rad organisasyon.
Nen ngalngali taloy taon ko lad Service Department, imbagad siak nen Max Larson, say overseer diad factory, ya labay to ak ya nakatongtong nen Brother Knorr. Inisip ko no wala kasi agawaan kon kasalanan. Akainawa ak nen imbaga nen Brother Knorr ya labay ton naamtaan no walay planok ya ompaway lanlamang ed Bethel. Kaukolan to manayay temporaryon mantrabaho diad opisina to tan labay ton naamtaan no sarag ko. Say kuan ko, anggapoy planok ya taynan so Bethel. Kanian apribilehyoan ak ya mantrabahod opisina to ya 20 taon.
Mabetbet kon ibabagan agkon balot nabayaran so amin ya naaralan ko lapud akatrabahok si Brother Sullivan tan Knorr, ontan met ed arum nid Bethel, ya singa si Milton Henschel, Klaus Jensen, Max Larson, Hugo Riemer, tan Grant Suiter.
Sarayan brother ya akatrabahok et organisadon maong diad pankikimey da parad organisasyon. Singa agnakekesawan si Brother Knorr ed pantratrabaho to ta labay to ya talagan onaligwas so kimey parad Panarian. Amta na saray akatrabaho to ya sikatoy mainomay a katongtong. Kanian anggano dumay opinyon mi, nibaga mi itan ed sikato tan wala nin siansiay talek tod sikami.
Aminsan, kinatongtong ak nen Brother Knorr nipaakar ed pangasikasod saray bengatla ya singa agtanton importante. Singa bilang, imbaga tod siak ya nen sikato ni overseer diad factory, ontawag si Brother Rutherford, tan ibaga ton: “Brother Knorr, no onla ka lan mangugto, iyawitan mo ak pay bural na lapis. Iyan mo lad lamisaan ko.” Kanian say gawaen ya tampol nen Brother Knorr, onlad kawalaay suplay, mangalay bural, tan ibulsa to. Insan no ugto, awiten to itan ed opisina nen Brother Rutherford. Melag labat itan a bengatla, balet mausa-usar ed si Brother Rutherford. Insan oniay imbaga nen Brother Knorr ed siak: “Labay ko ya balon tasar iray lapis diad lamisaan ko. Kanian ipangasim ya tasaran kada kabuasan.” Diad loob na dakel a taon, sineguradok ya balon tasar iray lapis to.
Lanang ya ibabaga nen Brother Knorr ya kaukolan so idengel ya maong no walay pagagawad sikatayo. Aminsan, inikdan to ak na detalyadon instruksion no panon kon gawaen so sakey a kimey, balet agak dinmengel a maong. Lapud lingok, inikdan koy kababaingan si Brother Knorr. Nakokonsiensia ak ya maong, kanian nanggawa ak na antikey a sulat ya ditan et kinmerew ak na dispensa tan imbagak ya mas maabig no iyalis da ak lay trabaho. Diad saman met lanlamang ya kabuasan, nila to ak nen Brother Knorr. “Robert,” so kuan to, “abasak la may sulat mo. On, alingo ka. Balet kinatongtong ta ka la, tan segurado ak ya diad ontumbok et mas asikasoen mo lay trabahom. E, mantrabaho ta la sirin.” Talagan papablien koy konsiderasyon to.
LABAY KO LAY MANGASAWA
Nen waloy taon ko lad Bethel, anggapon talagay planok ya ompaway. Balet anguman itan. Nen international convention diad Yankee Stadium tan ed Polo Grounds nen 1958, anengneng koy Lorraine Brookes, ya akabat ko nen 1955 nen manpapayunir nid Montreal, Canada. Pandinayewan koy panamabli tod sigpot panaon a serbisyo tan mabulos ya onlad anggan iner ya pangibakian ed sikato na organisasyon. Labalabay nen Lorraine so man-Gilead. Nen 1956, 22 tod saman, akaiba si Lorraine ed koma 27 ya klase. Kayari graduation, sikatoy niasain ya manmisionero ed Brazil. Kinabat kon maong si Lorraine nen 1958, tan inmabuloy ya mankasal kami. Plano mi mankasal diad ontumbok ya taon tan labay mi komon ya saniba kamin manmisionero.
Nen imbagak ed Brother Knorr so plano mi, imbaga ton manalagar kami ni taloy taon insan kami mankasal, tan manlingkor kamid Brooklyn Bethel. Diad saman a panaon, pian mansiansiad Bethel so balon kasal, kaukolan ya sakey ed sikara et nanlingkor lad Bethel na samploran taon odino masulok ni tan samay sakey et nepeg ya wala lay taloy taon tod Bethel. Kanian inmabuloy si Lorraine ya manlingkor na duay taon ed Bethel diad Brazil insan sakey taon diad Brooklyn Bethel antis kamin mankasal.
Diad unonan duay taon ya saninaro kami, say komunikasyon mi et panamegley labat na sulat. Mabmabli ontawag diad telepono, tan anggapo ni e-mail ed saman! Nen nankasal kami nen Setyembre 16, 1961, pribilehyo mi ya si Brother Knorr so angasal. Tua, saman ya pigay taon ya impanalagar mi et singa abaybayag. Balet natan, no pawilen mi masulok ya 50 taon na malikeliket ya impaniba mi, nibaga min abawbawi mi impanalagar mi!
SARAY PRIBILEHYO MI
Nen 1964, apribilehyoan ak ya ombisitad nanduruman bansa bilang zone overseer. Nensaman, agnayarin ipila so asawan bii ed ontan ira. Anguman itan nen 1977, kanian kaiba la ray asawan bibii ya ombiabiahe. Diad satan a taon, kaiba mi nen Lorraine ira di Grant tan Edith Suiter ya binmisitad sangan opisina ed Germany, Austria, Greece, Cyprus, Turkey, tan Israel. Diad ami-amin, manga 70 bansa so abisitak.
Nen linma kamid Brazil nen 1980, akakar kamid Belém, sakey ya syudad ya walad equator tan ditan niasain si Lorraine nen misionero ni. Binisita mi met iray agagi diad Manaus. Diad sakey a paliwawa ed stadium, walay grupon saniibad yurongan ya naimano min agda gagawaen imay maslak ya ugali na saray Brazilian ya saray bibii et man-angoban ed aping tan saray brother et manpapasamanoan. Akin kasi?
Nanlapu irayan inad-aron agagi diad kawalaan na saray akating diad nisulinek ya lugar ed katakelan na Amazon. Agda labay ya naalisan so arum kanian ag-ira anggan ondiwit ed saray wadman. Balet adiwit day puso mi, tan agmin balot nalingwanan so liket ed lupa da! Talagan tua imay imbaga nen Jehova ya: “Saray aripen ko mankanta ra naani a nisengeg ed liket na puso.”
SANKAABIGAN TAN MAKABKABALIKSAN YA BILAY
Sankanonot min lanang nen Lorraine so masulok ya anemiran dekada ya impanlingkor mid si Jehova. Malikeliket kamin maong ed saray naawat min bendisyon lapud nampaigiya kamid si Jehova panamegley na organisasyon to. Anggano agko la sarag so manbiahe ed nanduruman bansa ya singa dati, nagagawaan ko ni inagew-agew ya kimey ko bilang katulongan na Mananguley ya Ulop; kaiba ak ed Coordinators’ Committee tan Service Committee. Papablien kon maong so pribilehyon walay anggan melag ya nagagawaan ko pian nasuportaan so sankamundoan ya impanaagi tayo. Anggad natan et pandinayewan mi pakakanengneng mid dakerakel ya kalangweran ya lalaki tan bibii ya onloloob ed sigpot panaon a serbisyo ya singa ra si Isaias ya angibagan: “Wadia ak; ibaki mo ak”! (Isa. 6:8) Papaneknekan dan tua imay imbagad siak nensaman na manangasikaso na sirkito: “Manpayunir kan tampol. Agmo anta no antoy nayarin nagamoran mo lapud satan.”


text:
Nonoten Iray Manlilingkor ya Full-Time
“Sankanonot min naynay so matoor a pankikimey yo tan maaron pansasagpot yo.”
1. Antoy imbaga nen Pablo nipaakar ed saramay impasyan mankikimey parad si Jehova?
SANKANONOT nen apostol Pablo iramay Kristiano nensaman ya impasyan mankikimey parad maong a balita. Insulat to: “Diad imaton na Dios tan Ama tayo et sankanonot min naynay so matoor a pankikimey yo tan maaron pansasagpot yo tan pansusungdo yo lapud ilalo yo ed Katawan tayon Jesu-Kristo.” (1 Tes. 1:3) On, anggan si Jehova ya mismo et sankanonot toy maaron pansasagpot na amin ya matoor a manlilingkor ed sikato, balanglan daiset o dakel so nagagawaan da, depende ed sirkumstansya ra.
2. Antoy aralen tayod sayan artikulo?
2 Baleg so insakripisyo na dakel ed saray agagi tayo—nensaman anggad natan—pian makapanlingkor irad si Jehova ya full-time. Nengnengen tayo no panon ya nanlingkor so arum nen inmunan siglo. Aralen tayo met so nanduruman klase na full-time ya panaglingkor diad panaon tayo tan amtaen tayo no panon tayon nonoten irayan pinabpablin agagi ya angiyapay ed sarili da diad espisyal iran paraan.
SARAY KRISTIANO NEN INMUNAN SIGLO
3, 4. (a) Panon ya nanlingkor so arum nen inmunan siglo? (b) Panon ya asuportaan so materyal a pankaukolan da?
3 Ag-abayag kayarin abautismoan si Jesus, inggapo to so panagpulong a kimey ya onlaknab ed interon mundo. (Luc. 3:21-23; 4:14, 15, 43) Kayari impatey to, satan a kimey et indaulo na saray apostol to. (Gawa 5:42; 6:7) Nanlingkor so pigaran Kristiano, singa si Felipe, bilang ebanghelisador tan misionero ed Palestina. (Gawa 8:5, 40; 21:8) Si Pablo tan saray arum ni et nambiahe na arawi. (Gawa 13:2-4; 14:26; 2 Cor. 1:19) Wala ray nanlingkor ya managkopya tan managsulat, singa si Silvano (Silas), Marcos, tan Lucas. (1 Ped. 5:12) Akitulongan met iray Kristianon bibii ed sarayan matoor ya lalaki. (Gawa 18:26; Roma 16:1, 2) Makapaliket ya basaen so Kristianon Griegon Kasulatan lapud saray balibalin eksperiensya da, tan paneknek iratan ya sankanonot nen Jehova iray lingkor to.
4 Panon ya asuportaan so materyal a pankaukolan na saray Kristianon nanlingkor ya full-time nen inmunan siglo? No maminsan, paparawesen tan tutulongan ira na saray kaagian da, balet agda ra oobligaen ya mangiter. (1 Cor. 9:11-15) Mabulos ya sinmuporta iray indibidual tan kongregasyon. (Basaen so Gawa 16:14, 15; Filipos 4:15-18.) Nantrabaho met na part-time si Pablo tan saray kaiba ton manbiabiahe pian walay gastosen da.
SARAY MANLILINGKOR YA FULL-TIME NATAN
5. Antoy imbaga na sanasawa nipaakar ed panlilingkor dan full-time?
5 Diad panaon tayo, dakel met so impasyan mankikimey diad nanduruman klase na full-time ya panaglingkor. (Nengnengen so kahon ya “ Nanduruman Klase na Full-Time ya Panaglingkor.”) Antoy nibaga rad pinili dan bilay? Sarag yo ran tepetan, tan seguradon napaseseg kayo. Alimbawa, walay sakey ya brother ya nanlingkor bilang regular payunir, espisyal payunir, misionero, tan membro na pamilyan Bethel diad sananey a bansa. Inkuan to: “Parad siak, say inloob kod full-time ya panaglingkor so sakey ed saray sankaabigan ya desisyon kod bilay. Nen 18 años ko, nairapan ak ya mandesisyon no kasin manaral ak ed unibersidad, mantrabahon full-time, odino manpayunir. Apaneknekan kod saray eksperiensyak ya agbalot lingwanan nen Jehova iray sakripisyom no manlingkor kan full-time. Nausar ko ray talento tan abilidad ya inter nen Jehova ed siak diad paraan ya nayarin agkon balot agawaan no say pinilik et propesyon ed sayan mundo.” Inkomento na asawa to: “Kada asainmin et tinmulong ed siak ya onaligwas. Naynay min naliliknay proteksion tan panangigiya nen Jehova diad paraan ya nayarin agmin balot asali no nansiansia kamid apasalan min bilay. Inagew-agew ak ya misasalamat ed si Jehova lapud panlilingkor min full-time.” Labay mo ya ontan ka met?
6. Antoy nalilikna nen Jehova ed panlilingkor tayo natan?
6 Siempre, say arum et agmakapanlingkor ya full-time lapud sirkumstansya ra. Matalek tayon papablien nen Jehova so interon kamarerwan panlilingkor da. Nonoten iramay agagin binitla nen Pablo so ngaran da diad Filemon 1-3, tan amin ya agagid Colosas. (Basaen.) Inapresya ira nen Pablo, tan si Jehova a mismo. Ontan met natan, seguradon aapresyaen na Ama tayod tawen so panlilingkor mo. Balet, anto ray sarag mon gawaen pian nasuportaan mo iramay manlilingkor ya full-time?
ITULONG ED SARAY PAYUNIR
7, 8. Panon ya manlilingkor iray regular payunir, tan panon iran natulongan na kongregasyon?
7 Singa saray ebanghelisador nen inmunan siglo, saray makukulin payunir natan et makapaseseg ed kongregasyon. Gagawaen day anggaay nayarian da ya manpulong na 70 oras kada bulan. Panon mo ran natulongan?
8 Oniay naobserbaan na payunir a sister ya si Shari: “Singa lanang ya mabisbiskeg iray payunir ta inagew-agew iran manpupulong. Balet siansia nin kaukolan day panamaseseg.” (Roma 1:11, 12) Oniay imbaga na sakey ya sister ya nampayunir a pigay taon nipaakar ed saray payunir ed kongregasyon da: “Makukuli ra tan ag-ira ontutunda. No walay mangilugan ed sikara diad panagpulong, mangimbita ed sikaran mangan, mangiter na daiset ya panggasolina odino arum nin pinansyal ya tulong, misalsalamat ira. Nalikna dan walay mangaarod sikara.”
9, 10. Antoy ginaway arum pian natulongan da iray payunir ed kongregasyon da?
9 Labay mo ta’n tulongan iray payunir diad ministeryo? Imbaga na duaran payunir ya sister ya kakkaukolan day kaiban manpulong manlapud Lunes anggad Biernes tan kada ngarem. Nanonotan ni na sakey ya sister ya manlilingkor la natan ed Brooklyn Bethel so impanpayunir to: “Walay sakey a sister ya walay kotse to ya angibagan, ‘No anggapoy partner mo, tawagan mo ak ta ibaan ta ka.’ Lapud sikato, akapansiansia ak ya payunir.” Tan oniay imbaga nen Sister Shari: “Kayari panagpulong, mabetbet ya bukbukor la na saray single ya payunir. Sarag yon imbitaan no maminsan iray agagin single diad panagdayew na pamilya yo. Maabig met no ipila yo rad arum nin aktibidad yo pian mansiansia ran mabiskeg.”
10 Oniay inkomento na sister ya ngalngali 50 taon lan manlilingkor ya full-time no nanonotan toy impanpayunir to kaibay arum nin single ya sister: “Kada pigaran bulan et bibisitaen na saray elder mi iray payunir. Tetepeten da no kumustay bunigas tan trabaho mi, tan no kasin wala ray problema mi. Talagan sinsero ira. Oonla rad apartment mi pian nanengneng da no kasin kaukolan mi tulong.” Nayarin nanonotan tayod satan si Onesiforo ya taga Efeso, ya anggano walay pamilya to et tinmulong ed si Pablo.
11. Panon ya manlilingkor iray espisyal payunir?
11 Bendisyon met ed arum ya kongregasyon iray espisyal payunir ya kaiba dan manlilingkor. Dakel ed sikara so manguusar na 130 oras kada bulan diad ministeryo. Lapud lanang iran walad ministeryo tan ontutulong ed arum diad nanduruman paraan, dagdaiset o anggapo lay panaon dan mantrabaho. Iikdan ira na branch office na melag ya allowance kada bulan pian makapanpokus irad ministeryo da.
12. Panon a natulongan na saray elder tan arum ya agagi iray espisyal payunir?
12 Panon tayon natulongan iray espisyal payunir? Diad sakey ya branch office, oniay impaliwawa na elder ya aka-asain ed saray espisyal payunir: “Kaukolan iran kumustaen na saray elder, amtaen day kipapasen da, insan da nengnengen no panon da ran natulongan. Isipen na arum ya agagi ya anggapo lay kaukolan na saray espisyal payunir ta walay allowance da, balet diad tua et dakel ni naitulong na saray agagi ed kongregasyon.” Singa saray regular payunir, aapresyaen na saray espisyal payunir no walay kaiba dad ministeryo. Sarag mo ran ibaan?
ITULONG ED SARAY OMBIABIAHEN MANANGASIKASO
13, 14. (a) Antoy kaukolan tayon nonoten no nipaakar ed saray manangasikaso na sirkito? (b) Antoy iisipen mon naitulong mod saray ombiabiahen manangasikaso?
13 Say pakanengneng tayod saray manangasikaso na sirkito tan kaasawaan da et mabiskeg so espiritualidad da. Tua itan, balet nonoten tayon kaukolan da met so panamaseseg, kaiba ya manpulong, tan panaon parad panrelaks. Panon to no mansakit tan naospital ira, ya ompan kaukolan day manpaopera o manpa-therapy? Seguradon naligliwa ira no bisitaen ira na agagi tan tulongan da rad saray pankaukolan da. Ontan so panangiyansakit na “inad-aron managtambal” ya si Lucas ed si Pablo tan ed saray iba ton manbiabiahe.
14 Kaukolan na saray ombiabiahen manangasikaso tan kaasawaan da so panangaro tan panamaseseg na maapit ya kakaaro. Oniay insulat na manangasikaso na sirkito: “Singa amta na saray kakaarok no kaukolan koy panamaseseg. Tetepetan da ak, kanian nibabagak ed sikara iray problemak. Anggan say idengel da labat et baleg lay nitulong to.” Aapresyaen a maong na saray manangasikaso na sirkito tan kaasawaan da so personal ya interes ya ipapanengneng na agagi.
ITULONG ED SARAY MEMBRO NA PAMILYAN BETHEL
15, 16. Antoy gagawaen na saray membro na pamilyan Bethel, tan panon tayo ran natulongan?
15 Diad interon mundo, baleg so nitutulong na saray manlilingkor ed Bethel pian nasuportaan so Panarian diad saray bansan aasikasoen na nanduruman branch office. No wala ray Bethelite ed kongregasyon o sirkito yo, panon yon nipanengneng ya sankanonot yo ra?
16 Nen kakkasabi dad Bethel, nayarin makakailiw irad pamilya tan kakaaro da. Seguradon apresyaen da no kaaroen ira na saray kapara dan Bethelite tan saray balon kakongregasyon da! (Mar. 10:29, 30) Diad normal ya eskedyul na trabaho da, makapiaral tan makapanpulong iran sinimba. Balet no maminsan, wala ray ekstran trabaho da. Maabig no natalosan itan na saray kakongregasyon da tan ipanengneng dan papablien day trabaho na saray Bethelite.
ITULONG ED SARAY FULL-TIME YA NANLAPUD ARUM A BANSA
17, 18. Anto ray asainmin na saray full-time ya manlilingkor ed arum a bansa?
17 Saramay niasain ya manlingkor ed arum a bansa et nayarin kaukolan day onadaptad panangan, lenguahe, ugali, tan kabibilay ya dumad apasalan da. Akin et mabulos dan inawat itan ya asainmin anggano aliwan mainomay?
18 Say arum ed sikara et misionero, ya uusaren day dakel ya panaon dad ministeryo. Marundunong iran manpulong tan manbangat kanian dakel so naaralan na saray agagi ed sikara. Saray misionero et itataryaan na branch office na simplin panayaman tan melag ya allowance parad pankaukolan da. Say arum ya manlilingkor ed arum a bansa et aka-asain ed branch office odino ontutulong ed pampaalagey na saray pasilidad ed branch, remote translation office, Assembly Hall, o Kingdom Hall. Walay itataryan panangan, simplin ayaman, tan arum nin probisyon parad sikara. Singa saray membro na pamilyan Bethel, regular iran mimiaral tan manpupulong, kanian bendisyon irad kongregasyon.
19. Antoy nepeg tayon tandaan nipaakar ed saray full-time ya nanlapud arum a bansa?
19 Panon yon nipanengneng ya sankanonot yo ray full-time ya nanlapud arum a bansa? Tandaan ya diad unaan et nayarin agda ni nagustoan so panangan ed lugar yo. Kanian no imbitaan yo ran mangan, tepetan yo ra no anton panangan so labay da odino walay panangan ed lugar yo ya labay dan tawayan. Anosan yo ra legan dan aaraley lenguahe tan kustombre yo. Ompan agdan tampol natalosan so amin ya ibaga yo, kanian seetan yo ran bangatan. Seguradon labay day makaaral!
20. Antoy sakey a paraan ya nipanengneng tayon nononoten tayo ray walad full-time tan saray atateng da?
20 Nasabi panaon ya ontatken iray walad full-time, tan saray atateng da. No Tasi iray atateng, nayarin labay da ya saray ananak da et mansiansiad asainmin da. (3 Juan 4) Siempre, no kaukolan lan asikasoen iray atateng da, gawaen na saray walad full-time so anggaay nayarian da tan regular iran ombisita no posible. Anggaman ontan, natulongan tayo ray walad full-time no akaparaan tayon mitulongan ed pangasikasod saray maedad lan atateng da. Tandaan ya baleg so responsabilidad da ed sankaimportantian a kimey natan ed mundo. (Mat. 28:19, 20) Kasin sarag mo tan na kongregasyon yo so ontulong ed atateng na saray walad full-time no kaukolan?
21. Antoy nalilikna na saray walad full-time ed itutulong tan pamapaseseg na arum ed sikara?
21 Manlilingkor iray walad full-time aliwan pian onyaman, noagta labay dan iter so sankaabigan dad si Jehova tan ed arum. Aapresyaen dan maong so anggan anton tulong ya niiter yo. Oniay imbaga na sister a manlilingkor ed arum a bansa: “Anggan say simplin sulat na apresasyon et mangipaliknad sika ya sankanonot ka na arum tan maliket irad gagawaen mo.”
22. Antoy nibagam ed full-time ya panaglingkor?
22 Say panlingkor ed si Jehova ya full-time so sankaliketan ya bilay. Tua, aliwa itan ya mainomay, balet dakel so naaralan tan makapaliket. Tan balibali itan ya preparasyon ed makapnek tan andi-anggaan ya panlingkor ed uley na Panarian na Dios ya aalagaren na amin a matoor ya lingkor nen Jehova. Komon ta ‘sankanonot tayon naynay so matoor a pankikimey tan maaron pansasagpot’ na amin ya manlilingkor ya full-time.


text:
Protektaan Moy Sarilim ed Sakey a Patit nen Satanas
SANEN manpaparaan la ray Israelita ya ombaliw ed Ilog Jordan paonla ed dalin ya insipan na Dios ed sikara, wala ray sinmabin bisita, saray dayon bibii. Intagar da iray lalakin Israelita ed piesta da. Mataltalag iyan pankanawnawa. Singa balibali onla ta wala ray balon nakabat da, tan walay sayawan tan panangan. Anggano saray kustombre tan estandarte na sarayan bibii et duma ed Ganggan na Dios ya uunoren na nasyon na Israel, nayarin inisip na arum ya lalakin Israelita: ‘Agkami naapektoan ta manalwar kami met.’
Balet antoy agawa? Oniay nabasa ed pinuyanan ya salaysay: “Saray totoo et nanggaway seksual ya imoralidad ed saray ananak a bibii na Moab.” Diad tua, say labay na saraman ya bibii et mandayew ed palson dirios iray lalakin Israelita. Tan onman so agawa! Kanian “sinmanok si Jehova ed Israel.”—Num. 25:1-3.
Duaran ganggan na Dios so ag-inunor na sarayan Israelita ta dinmakmomo ira ed saray imahen tan nanggawa iray seksual ya imoralidad. Nilibo so inatey lapud agda inunor so Dios. (Exo. 20:4, 5, 14; Deu. 13:6-9) Akin et talagan makapaermen iyan agawa? Ta no inunor da komon so Ganggan na Dios, saraman ya nilibon Israelita et akabaliw komon ed Jordan paonla ed Insipan a Dalin.—Num. 25:5, 9.
Oniay insulat nen apostol Pablo nipaakar ed saman ya agawa: “Agawa irayan bengatla ed sikara pian pakaaralan, tan nisulat iraya bilang pasakbay ed sikatayo ran asabian na anggaan na saray sistema na mundo.” (1 Cor. 10:7-11) Seguradon manliket si Satanas sanen nanggawa na seryoson kasalanan iraman ya Israelita tan lapud satan et ag-ira akaloob ed Insipan a Dalin. Kanian maabig no ipapuso tayo iyan pasakbay ta labalabay nen Satanas ya agtayo makaloob ed balon mundo na Dios.
MAPELIGRON PATIT
Papatitan nen Satanas iray Kristiano, tan uusaren to ray pakana ya amta ton epektibo. Diad saray Israelita nensaman, say inusar to et imoralidad. Siansia nin uusaren to itan natan. Tan say sakey ya paraan ya napatitan itayo na imoralidad et panamegley na pornograpiya.
Natan, sarag la na sakey so onnengneng ed pornograpiya ya agnaamtaan na arum. Nensaman, no labay na sakey so mannengneng na pornograpiya, kaukolan to ni onlan manbantay na sine odino mangaliw na pornograpikon babasaen o babantayan. Ag-itan gagawaen na dakel ta nababaingan ira ompan walay makanengneng ed sikara. Balet natan, no say sakey et walay Internet to, sarag to lay mannengneng na pornograpiya diad trabaho odino diad luganan. Tan diad dakel a lugar, anggan siopa et sarag toy mannengneng na pornograpiya anggano agla onalis ed abung.
Aliwan satan labat. Main-inomay lay mannengneng na pornograpiya lapud saray gadyet. Balanglan manaakar ed dalan odino akalugan ed bus o diad jeep, sarag la na totoo so mannengneng na pornograpiya diad gadyet da.
Lapud main-inomay lay mannengneng na pornograpiya ya anggapoy makaamta, mas dakel la natan so nanaapektoan. Saray mannenengneng na pornograpiya et dederalen da so relasyon dad asawa ra, naaandi lay respeto da ed sarili da, tan kalkalna ya agla makalikna so konsiensia ra. Tan say mas mauges ya epekto na satan et dederalen da so pikakaaro dad Dios. Talagan mauges so epekto na pornograpiya ed sakey ya too. Mabetbet ya say epekto na satan ed sakey et singa araldalem ya sugat ed emosyon ya nayarin onabig met, balet mabayag tan mangitilak na piglat ya ompan agla naekal.
Balet nepeg tayon tandaan ya mangiiter si Jehova na proteksion pian ag-itayo naerel na sayan patit nen Satanas. Pian protektaan itayo nen Jehova, gawaen tayo imay ag-agawaan na saray Israelitan lalaki nensaman—‘maalwar tayon tuloken so boses to.’ (Exo. 19:5) Kaukolan tayon talosan ya kabusol na Dios so pornograpiya. Akin et ontan so nibaga tayo?
BUSOLEN ITAN LAPUD KABUSOL ITAN NEN JEHOVA
Isipen iya: Saray ganggan ya inter na Dios ed bansan Israel et duma ed saray ganggan na arum a bansa ed saman ya panaon. Singa itan padir ya manproprotekta ed saray Israelita pian agda aligen iray makapadimlan kagagawa na saray totoo ed saratan ya bansa. (Deu. 4:6-8) Malinlinew ed saratan ya ganggan ya kabusol nen Jehova so seksual ya imoralidad.
Kayari ya binitla nen Jehova iray mabanday ya kagagawa na saray asingger ya bansa, imbaga tod saray Israelita: “Agyo aaligen so kagagawa na saramay walad dalin na Canaan, a pangiyakaran kod sikayo. . . . Arutakan so dalin, tan dusaen ko itan lapud kasalanan to.” Lapud mabanbanday tan imoral so kabibilay na saray Canaanita, diad pakanengneng na masanton Dios na Israel et arutakan so dalin ya panaayaman da.—Lev. 18:3, 25.
Anggano dinusa nen Jehova iray Canaanita, agtinmunda so totoo ed panggagawa da na seksual ya imoralidad. Kalabas na masulok ya 1,500 a taon, imbaga nen Pablo ya saray nasyon ya kawalaan na saray Kristiano et ‘aglan balot makakaliknay kababaingan.’ Diad tua, “inlebleb day inkasikara ed anggapoy-baing a kagagawa pian gawaen so amin a klase na karutakan ya ag-iran balot napepenek.” (Efe. 4:17-19) Natan et dakdakel met so totoo ya anggapoy-baing ya manggagawa na imoral. Anggad posible, saray mandadayew ed si Jehova et nepeg dan gawaen so anggaay nayarian da ya ag-onnengneng ed imoral ya kagagawa na sayan mundo.
Say pornograpiya et parungtalan ya agpanagrespeto ed Dios. Pinalsa to so too diad indengan to tan miulibay ed sikato. Inikdan to tayo na abilidad ya ibiig no antoy duga tan aliwa. Impanengneng na Dios so karunongan to diad impangiter to na saray ganggan nipaakar ed seksual ya relasyon. Say gagala to et panliketan itan na saray sanasawa. (Gen. 1:26-28; Pro. 5:18, 19) Balet antoy gagawaen na saramay manggagawa na pornograpiya tan saramay mangilalagyat na pannengneng ed satan? Talagan ibabaliwala da iray estandarte na Dios ed moral. Anggapon balot so respeto da ed si Jehova! Seguradon ukomen ira na Dios lapud ibabaliwala da iray estandarte to.—Roma 1:24-27.
Balet, panon to iramay totoon gagagalaen day manbasa o mannengneng na pornograpiya? Iisipen na arum ya agmet itan mauges. Balet diad tua, susuportaan da iramay mangibabaliwala ed estandarte nen Jehova. Ompan agda met itan intension nen inggapo day mannengneng na pornograpiya. Balet, malinew ya saray mandadayew ed Dios et nepeg dan busolen a maong so pornograpiya. Ibabaga na Biblia: “O sikayo ran mangaaro ed si Jehova, busol yoy kaugsan.”—Sal. 97:10.
Anggan saramay labay dan paliisan so onnengneng ed pornograpiya et nayarin nairapan ya manggawa ed satan. Ag-itayo perpekto, tan kaukolan tayon labanan iray marutak ya seksual a pilalek. Ontan met, nayarin palikdoen itayo na puso tayo pian manggawa tayoy baraan ya ag-unoren so ganggan na Dios. (Jer. 17:9) Balet asarag na dakel ya nagmaliw a Kristiano ya itunda iyan kagagawa. No bilang ta lalabanan mo met iyan kagagawa, makapanmatalek ka sirin ya nasarag mo met iyan itunda. Imanoen no panon ya makatulong so Salita na Dios pian agka naerel na sayan patit nen Satanas.
EKALEN ED NONOT IRAY IMORAL A PILALEK
Singa abitla ed gapo, mauges so nansumpalan na dakel ya Israelita lapud pinaulyanan dan ontubo ed puso ra iray makapuy ya pilalek. Posiblin nagawa met itan ed sikatayo. Indeskribe nen Santiago ya agi ed ina nen Jesus iyan peligro: “Kada sakey . . . [et] nasagyat tan natangguyor na dilin pilalek to. Tan say pilalek, sano nanlukon, iyanak toy kasalanan.” (Sant. 1:14, 15) No ontubo ed puso na too so imoral a pilalek, baleg so posibilidad ya sikatoy makagawa na kasalanan. Kanian nepeg tayon pansagpotan ya ekalen ed nonot tayo iray imoral a pilalek.
No nalilikas mo ya mabetbet mo lan nononoten iray imoral a bengatla, kiwas kan tampol. Imbaga nen Jesus: “No say limam odino salim sirin so sengegay pankasalanan mo, putot mo itan tan ibantak mo. . . . Ontan met, no say matam so sengegay pankasalanan mo, sukit mo itan tan ibantak mo.” (Mat. 18:8, 9) Aglabay ya ibaga nen Jesus ya literal tayon ekalen iray parte na laman tayo. Noagta, idadanet to ya kaukolan tayon ekalen so antokaman ya sengegan na pankasalanan tayo—ya tampol tan determinado tayo itan ya gawaen. Panon tayon niyaplika iyan simbawa no nipaakar ed pornograpiya?
No makanengneng kay pornograpiya, agmo iisipen ya, ‘Agak naapektoan.’ Ipaliis mon tampol so matam. Erep mon tampol so TV, computer, odino gadyet mo. Manpokus ed bengatlan malinis. No ontan so gawaen mo, nakontrol moy nonot mo imbes ya sika so kontrolen na pilalek mo.
PANON TO NO PAWILPAWIL ED NONOT MO IRAY ANENGNENG MON PORNOGRAPIYA?
Panon to no nitundam lay onnengneng ed pornograpiya, balet pawilpawil ni iratan ed nonot mo? Mabayag ya naekal ed nonot na sakey a too iray anengneng ton pornograpiya. Ompan basta labat itan onsebang ed nonot. No ontan so nagawa, nayarin natukso kan manggawa na bengatlan marutak, singa say masturbasyon. Kanian tandaan mo ya wala ray panaon ya ompawil iratan ed nonot mo tan nepeg ya akaparaan kan labanan iratan.
Pabiskeg moy determinasyon mo ya nonoten tan gawaen iray panlabayan na Dios. Alig moy apostol Pablo ya ‘pepekpeken toy laman to tan gagawaen ton aripen.’ (1 Cor. 9:27) Agka papaaripen ed saray marutak ya pilalek. ‘Manpasimbalo ka diad panguman mo ed panagnonot mo, pian napaneknekan mo ed inkasika so maong tan makapaliket tan ayadyarin linawa na Dios.’ (Roma 12:2) Tandaan: Agka magmaliw ya maliket no gawaen mo iray imoral a bengatla, balet magmaliw kan maliket no say nonoten tan gawaen mo et say panlabayan na Dios.
Agka magmaliw ya maliket no gawaen mo iray imoral a bengatla, balet magmaliw kan maliket no say nonoten tan gawaen mo et say panlabayan na Dios
Salim so mangipatlep na espisipiko iran bersikulo ed Biblia. Tan no onsebang ed nonot mo iray makapuy ya pilalek, gawam so anggaay nayarian mon isipen iratan ya teksto. Saray teksto ya singa say Salmo 119:37; Isaias 52:11; Mateo 5:28; Efeso 5:3; Colosas 3:5; tan 1 Tesalonica 4:4-8 et makatulong ed sikan busolen so pornograpiya tan gawaen so panlabayan nen Jehova.
Panon to no pakaliknam et singa agmo la sarag ya labanan so pilalek mon onnengneng tan mannonot na imoral? Alig moy Ehemplo tayo, si Jesus. (1 Ped. 2:21) Kayari na impanpabautismo nen Jesus, sikatoy aminpiga ya tinukso nen Satanas. Antoy ginawa nen Jesus? Tuloytuloy ton nilabanan so tukso. Diad kada tukso nen Satanas, inusar nen Jesus so Kasulatan kanian alabanan to iratan. Imbaga to: “Arawi ka, Satanas!” kanian inmalis lay Satanas. No panon ya agsinmuko si Jesus ya labanan so panutukso na Diablo, agka met onsusuko. (Mat. 4:1-11) Si Satanas tan sayan mundo et ag-ontunda ya manggawa na paraan pian napano so nonot mo na imoral, kanian agka met ontutunda ya milaban. Sarag mo ’tan! Diad tulong nen Jehova, agka natalo na sayan patit nen Satanas.
MANPIKASI ED SI JEHOVA, TAN UNOR KA ED SIKATO
Itultuloy moy manpikasi ed si Jehova tan kerew moy tulong to. Imbaga nen Pablo: “Ipaamta yo ed Dios iray kerew yo diad panamegley na pikakasi tan masimoon a pikekerew tekep na pisasalamat; tan say kareenan na Dios a palumbasan toy amin a pakatalos so manbantay ed saray puso tan nonot yo diad panamegley nen Kristo Jesus.” (Fil. 4:6, 7) Ikdan ka na Dios na deen na nonot ya ontulong ed sikan labanan so kasalanan. No onapit ka ed si Jehova, “sikatoy onapit ed [sika].”—Sant. 4:8.
Say sankaabigan ya proteksion ed antokaman ya patit nen Satanas et say maapit ya relasyon ed Soberano na uniberso. Imbaga nen Jesus: “Onsasabi lay manuley na mundo [si Satanas], tan agto ak nayarian a kontrolen.” (Juan 14:30) Akin et matalek si Jesus? Aminsan et imbaga to: “Kaibak imay angibaki ed siak. Agto ak pinaulyanan a bukor, ta naynay kon gagawaen iray makapaliket ed sikato.” (Juan 8:29) No gawaen mo met iray makapaliket ed si Jehova, agto ka met paulyanan. Agmo aabuloyan ya napatitan ka na pornograpiya pian agka nakontrol nen Satanas.